title: Piirustus

text: Piirustus on pääosin viivaan perustuvaa kuvan tekemistä. Siten se eroaa maalaamisesta, joka on laajempien, tavallisesti värillisten pintojen tekemistä. Myös piirustukset voivat olla värillisiä, vaikka niiden värimaailma on keskimäärin rajatumpi kuin maalausten, ja maalaukset voivat olla melko monokromaattisia esimerkiksi grisaillen tapaan.


title: Piirustus

text: Taidehistorioitsija Heinrich Wölfflin määritteli vastakkaisuudet "lineaari" ja "maalauksellinen". "Lineaari" on juuri viivaan tai ääriviivaan perustuvaa piirustuksellista ilmaisua, jota Wöllflin kutsui myös klassiseksi tyyliksi. "Maalauksellista", laveaa ja sävyihin perustuvaa tyyliä hän kutsui romanttiseksi. Lineaaria ja maalauksellista on käytetty usein kuva-analyysin peruskäsitteinä ja onpa kognitiivinen psykologia selvittänyt niitä myös ihmisten tapoina hahmottaa näkemäänsä.


title: Piirustus

text: Joskus piirtämistä ja maalaamista on eroteltu käytettävien välineiden ominaisuuksien mukaan, mutta eroa kaventaa sekin, että kummassakin käytetään samantyyppisiä välineitä. Piirustuksen ominta aluetta ovat ”kuivat” piirustusvälineet, kuten liitu, pastellit tai lyijykynä, jotka luovuttavat värin piirustusalustalle ”kuluttamalla”. Kuitenkin puhutaan pastellimaalauksesta, ja nestemäinen tussi on yksi perinteisimmistä piirustusvälineistä.


title: Piirustus

text: Vedenpitävä määritteleminen on siten mahdotonta. Kaukoidässä maalausta ja piirustusta ei ole useinkaan eroteltu, koska molemmissa käytetään sivellintä. Länsimaissakin saatetaan pitää positiivisena, jos maalaus ilmentää hyvää piirustustaitoa, tai piirustusta voidaan kiittää maalauksellisuudesta.


title: Piirustus

text: Piirustus voi olla viivoihin perustuva tai plastisuutta ja valöörejä tavoitellen varjostettu piirustus. Piirustus voi perustua havaintoon tai mielikuvitukseen ja muistiin. Pitkät perinteet on elävän mallin piirustuksella, joka tarkoittaa ihmisen piirtämistä havainnon mukaan, tavallisesti perusteellisesti alastonta mallia tutkien. Nopeammin tehtynä kyse on croquispiirustuksesta.


title: Piirustus

text: On olemassa erityyppisiä piirustuksia myös työskentelyprosessin mukaan.


title: Piirustus

text: Nopeaa, viimeistelemätöntä piirustusta sanotaan luonnokseksi. Luonnoksessa ovat mukana kohteen oleellisimmat ominaisuudet.


title: Piirustus

text: Sanotaan, että luonnoksissa ideat ovat tuoreimmillaan ja viiva herkimmillään.


title: Piirustus

text: Tutkielman tarkoitus on tutkia aihetta kokonaisvaltaisesti ja perusteellisesti, usein se toimii myös luonnoksena.


title: Piirustus

text: Piirustus voi olla hyvinkin pitkälle viety taideteos, ja esittävän ohella se voi olla abstrakti. Nykymaalauksessa käytetään paljon piirustuksellisia elementtejä, etenkin huonomaalauksessa, joka voi muistuttaa ääriviivapiirustusta siveltimellä.


title: Piirustus

text: Piirustus on myös suosittu harrastus. Muun muassa kansalais- ja työväenopistoissa on monenlaisia piirustuskursseja. Myös piirtämisen oppaita on julkaistu useita.


title: Piirustus

text: Piirustuksella on monia alalajeja, kuten sarjakuva ja pilapiirros.


title: Piirustus

text: Paikan voi ottaa haltuunsa piirtämällä. Maiseman piirtäminen ja luonnossa luonnostelu ovat piirtämisen omanlaisia erityisalueita. Tällöin piirtäjän ja ympäristön suhde on erilainen verrattuna jotain yksittäistä kohdetta, kuten esinettä, eläintä tai ihmistä piirtäessä ja piirtämistapahtumasta tulee ympäristökokemus.


title: Piirustus

text: Maisemapiirustusta voi ajatella jälkenä, muistona tai jopa muistoesineenä jostain paikkaan liittyvästä kokemuksesta. Piirtäjä voi kysyä, mikä on kuvauskohteena olevan paikan oma luonne ja miten henkilökohtainen suhde taiteilijalla on siihen? Asettaako taiteilija itsensä etäisyyden päähän kuvaamastaan paikasta vai asettuuko hän osaksi sitä? Liikkuuko taiteilija ympäristössä kävellen, purjehtien vai autoillen? Etsiikö piirtäjä paikasta jotain piirtämisen arvoista "taiteellista" kohdetta vai piirtääkö hän sitä, mitä eteen sattuu tulemaan?


title: Piirustus

text: Piirtäminen on myös aina yhteydessä aiemmin tehtyyn ja jokainen piirustustapahtuma on vuoropuhelua ja mittelyä tradition kanssa. Piirustuksesta voi esimerkiksi kysyä, miten paperille muotoutuva metsämaisema suhteutuu metsänkuvauksen perinteeseen?


title: Piirustus

text: Piirtämisen historia on yhtä pitkä kuin ihmisen historia. Kalliomaalaukset ja kalliopiirrokset ovat vanhimpia säilyneitä ihmisen jättämiä merkkejä.


title: Piirustus

text: Piirustus itsenäistyi omaksi kuvataiteen lajiksi, jolla oli omat päämääränsä ja keinonsa Keski-Euroopassa 1800-luvun puolesta välistä alkaen. Piirustusten arvostaminen alkoi kuitenkin renessanssista taiteilijoiden ja taideteoreetikoiden harrastuksena. Sen noususuhdanteita oli 1600-luvun Alankomaissa ja 1700-luvun Ranskassa. Piirustuksen tärkeä puolestapuhuja oli "The Studio" -aikakauslehti, joka tunnettiin Suomessakin. Vuodesta 1903 ilmestyneen lehden "Arkkitekten/Arkkitehti" ensimmäisten julkaisuvuosien numeroissa julkaistiin arkkitehtien koti- ja ulkomaanmatkoillaan tekemiä luonnospiirustuksia. Suomen taidepiirtäjien liitto julkaisi vuosina 1966-1967 kaksiosaisen kirjan "Suomen piirustustaide", jossa julkaistiin muun muassa valikoima piirustuksia Suomen taidehistorian eturivin taiteilijoilta.


title: Piirustus

text: Piirtäminen on kaiken taiteen tekemisen perusta renessanssin käsityksen mukaan, olipa kyseessä taidemaalari, kaivertaja, kuvanveistäjä, arkkitehti tai insinööri. "Disegno" () eli piirtäminen tai piirtämällä tapahtuva suunnittelu harjaannutti katsomiseen ja näkemiseen liittyviä taitoja tehokkaasti, koska varsinkin mallista piirtäessään eli havaintopiirustusta harjoittaessaan piirtäjä joutui koko ajan tarkistamaan ja uudelleentarkistamaan näkemäänsä sekä vahvistamaan sen kädellään. Ilmeisesti juuri tästä syystä elävästä mallista piirtäminen koetaan tärkeäksi nykyisinkin. Tähän liittyy usein esitetty ajatus siitä, että piirtäminen on näkemisen oppimista ja että siinä on tärkeämpää prosessi kuin lopputulos.


title: Piirustus

text: Piirustustaitoa on pidetty myös yleissivistykseen kuuluvana opettavana, opetettavana ja opittavana taitona samalla tavalla kuin laulamista, soittamista tai tanssimistakin. Piirtämisellä oli aikoinaan myös kiinteä yhteys ammattitaitoon, ja piirustaitoa pidettiin yhtä suositeltavana työläisille kuin luku-, kirjoitus- ja laskutaitoa.


title: Piirustus

text: Suomen kouluissa "piirustus" -niminen oppiaine muuttui "kuvaamataito" -nimiseksi 1950-luvun alussa ja "kuvataide" -nimiseksi 1990-luvulla.


title: Piirustus

text: Piirtäjä voi tarkoittaa kirjankuvittajia, sanomalehti- tai pilapiirtäjiä tai mainospiirtäjiä. Piirtäjiä voivat olla myös yleisesti tunnetut taidemaalarit ja kuvanveistäjät.


title: Piirustus

text: Muiden muassa Leonardo da Vinci, Michelangelo, Albrecht Dürer, Hans Holbein nuorempi ja Rembrandt ovat piirtäjinä merkittäviä. Myös moderneissa taiteilijoissa on piirustuksistaan tunnettuja, kuten Henri Matisse, Pablo Picasso ja Paul Klee.


title: Viktor Emanuel II

text: Viktor Emanuel II (ital. "Vittorio Emanuele II", 4. maaliskuuta 1820 – 9. tammikuuta 1878) oli Piemonten, Savoijin ja Sardinian kuningas vuodesta 1849 vuoteen 1861. 18. helmikuuta 1861 hän otti käyttöön myös arvonimen Italian kuningas, hän oli yhdistyneen Italian ensimmäinen kuningas. Viktor Emanuel piti tätä arvonimeä hallussaan kuolemaansa asti.


title: Viktor Emanuel II

text: Viktor Emanuel syntyi Torinossa, Carignanin prinssin Carlo Alberton ja Itävalta-Toscanan Teresian vanhimpana poikana. Kymmenvuotiaana hänestä tuli Sardinian kruununprinssi. Sardinian ja Piemonten kuningaskunnat yhdistettiin hänen isänsä Kaarle Albertin ollessa vallassa. Kaarle Albert soti vuonna 1848 Itävaltaa vastaan, mutta kärsi tappion Novaran taistelussa seuraavana vuonna. Kaarle Albert luopui kruunusta, ja Viktor Emanuelista tuli Sardinia-Piemonten kuningas 24. maaliskuuta 1849.


title: Viktor Emanuel II

text: Viktor Emanuelin ja hänen pääministerinsä Camillo Cavourin toimien ansiosta Sardinian kuningaskunta laajeni koko Italian kokoiseksi vuosien 1860 ja 1870 välillä. Italian yhdistymisen ansiosta Savoijin Viktor Emanuel II:sta tuli Italian kuningas Viktor Emanuel II.


title: Viktor Emanuel II

text: Vuonna 1842 Viktor Emanuel II meni naimisiin serkkunsa Itävallan arkkiherttuatar Maria Adelhaiden (1822-1855) kanssa, pari sai kahdeksan lasta:


title: Viktor Emanuel II

text: Rosa Theresa Vercellona Guerrieri (lempinimeltään "La Rosina") oli Viktor Emanuelin rakastajatar. Heille syntyi kaksi lasta. Kuningas Viktor kosi Rosaa kuningattaren kuoleman jälkeen. Italialaiset eivät olisi hyväksyneet Rosaa kuningattareksi, joten he solmivat morganaattisen avioliiton. Tällöin heidän perillisillään ei olisi kruununperimysoikeutta.


title: Air Åland

text: Air Åland Ab on ahvenanmaalainen lentoyhtiö. Air Åland ei itse operoi lentojaan, vaan käyttää ulkopuolista lento-operaattoria. Yhtiön lentoja on operoinut ruotsalainen lentoyhtiö NextJet.


title: Air Åland

text: Yritys perustettiin lentoyhtiöksi 14. tammikuuta 2005 ja aloitti lennot 29. lokakuuta 2005 Maarianhamina–Helsinki-reitillä. Yhtiö avasi toisen säännöllisen reittinsä 13. maaliskuuta 2006 Maarianhaminan ja Tukholman (Arlanda) välillä. Air Åland lopetti lentoliikenteen 2012 Helsingin ja Maarianhaminan välillä kannattamattomana, kun Flybe alkoi lentää kyseistä väliä.


title: Air Åland

text: Reittiliikenteen lisäksi yhtiö harjoittaa myös tilauslentoliikennettä. Air Ålandin lentoja operoi aluksi UAB Nordic Solutions Air Services neljällä Saab 340 -potkuriturbiinikoneella (rekisteritunnukset: LY-DIG, LY-ISR, LY-KXE ja LY-RIK). Operaattorin nimeksi tuli omistajanvaihdoksen jälkeen Avion Express. Sittemmin lentoja operoi ruotsalainen Avitrans Nordic. Talvella 2008 Air Åland laajensi toimintaansa yhteistyössä tamperelaisen Wingo xprs -yhtiön kanssa. Wingo xprs avasi reitin Turku–Tampere–Oulu, jonka operoinnista Air Åland vastasi 19. kesäkuuta 2008 saakka.


title: Air Åland

text: Nextjet aloittaa edestakaiset lennot Maarianhaminasta Turkuun 2. huhtikuuta 2012, jonka jälkeen lennetään yksi edestakainen lento kaikkina muina viikonpäivinä paitsi sunnuntaina.


title: Erite

text: Erite on biologisesti syntyvä seka-aines, jossa on pääasiassa jokin väliaine, kuten rasva tai vesi sekä mineraaleja, kuona-aineita ynnä erilaisia vaikuttavia aineita, kuten entsyymejä sekä solu- ja mikrobimateriaalia.


title: Erite

text: Osa eritteistä tuotetaan vain jonkin kuona-aineen poistamiseksi elimistöstä. Tällaisia eritteitä on esimerkiksi virtsa, jonka mukana poistuu muun muassa ureaa ja erilaisia ylimääräisiä suoloja sekä vettä. Entsyymipitoisista eritteistä mainitaan maksan tuottama sappi, joka paitsi poistaa haitallista bilirubiinia myös tuottaa ruoansulatuksessa tarvittavia entsyymejä. Sylki erittyy erityistä sylkirauhasista ja maito nisistä. Maidossa on myös vauvan tarvitsemia suoja-aineita.


title: Erite

text: Ekskreetio on tieteellinen termi, joka kuvaa prosessia, jossa metabolismin tuottamat haitta-aineet poistetaan elimistöstä. Ekskreetio ei viittaa pelkästään yleistajuisiin ulostamiseen tai virtsaamiseen, vaan myös uloshengitys, hikoilu ja muut vastaavat ruumiintoiminnot toimivat ekskreetion reitteinä.


title: Erite

text: Sanalle erite jossain määrin synonyyminen käsite on metaboliitti, joka viittaa aineenvaihdunnan tuottamien haitta-aineiden olemukseen ekskreetiossa (esimerkiksi hiki, virtsa).


title: Best of Rockers ’n’ Ballads

text: Best of Rockers 'n' Ballads on Scorpionsin 1989 julkaistu kokoelma-albumi. Alun perin tupla-LP:nä julkaistulla albumilla on 13 kappaletta vuosilta 1979-1988, eli albumeilta "Lovedrive" (1979), "Animal magnetism" (1980), "Blackout" (1982), "Love at First Sting" (1984) ja "Savage Amusement" (1988). Kaikilla näillä levyillä soitti yhtyeen klassinen kokoonpano Klaus Meine - Rudolf Schenker - Matthias Jabs - Francis Buchholz - Herman Rarebell. Näiden lisäksi mukana on uusi versio The Whon kappaleesta "Can't explain". Albumi kävi The Billboard 200-listalla korkeimmillaan sijalla #43.


title: Thomas Becket

text: Pyhä Thomas Becket (21. joulukuuta noin 1118 – 29. joulukuuta 1170) oli englantilainen kirkonmies, joka toimi Canterburyn arkkipiispana vuosina 1162–1170. Surmatuksi joutunut Becket kanonisoitiin pyhäksi vuonna 1173.


title: Thomas Becket

text: Becketillä oli pitkä ja ongelmallinen suhde Englannin kuninkaaseen Henrik II:seen. Tämä koitui lopulta Becketin kuolemaksi, sillä hän ei voinut hyväksyä maallisen kuninkaan ylivaltaa kirkon asioissa. Hän lähti vuonna 1164 maanpakoon Ranskaan, mutta palasi 1170. Saman vuoden joulukuussa neljä ritaria, jotka uskoivat noudattavansa kuninkaan toivetta, surmasi hänet Canterburyn katedraalissa.


title: Thomas Becket

text: Murhaajat pakenivat Hugh de Morvillen hallitsemaan Knaresboroughin linnaan, josta he valmistautuivat siirtymään Skotlantiin. Ilmeisesti Henrik otti vastuun teosta, koska ei käskenyt pidättää ritareita. He matkustivat Roomaan tapaamaan paavia, joka rangaistukseksi määräsi heidät 14 vuoden ristiretkelle Pyhään maahan.


title: Thomas Becket

text: Becketin elämästä on kirjoitettu paljon kaunokirjallisuutta, mm. T. S. Eliot teki näytelmän "Murha katedraalissa", ja Jean Anouilh näytelmän "Becket", jonka filmatisoinnissa esiintyivät Richard Burton ja Peter O'Toole. Geoffrey Chaucerin "Canterburyn tarinoita" kertoo pyhiinvaeltajien matkasta Becketin haudalle.


title: Thomas Becket

text: Becketille omistettuja kirkkoja on Widcombessa, Capelissa ja Oxfordissa. Portsmouthissa, Southsean kaupunginosassa, on yhä Pyhälle Thomas Beckettille nimetty hautausmaa.


title: Euroopan kulttuuripääkaupunki

text: Euroopan kulttuuripääkaupunki on Euroopan parlamentin ja komission päättämä ohjelma, jossa kaupunkeja valitaan Euroopan kulttuuripääkaupungeiksi hakemuksista.


title: Euroopan kulttuuripääkaupunki

text: Euroopan unioni on valinnut yhden tai useamman kaupungin Euroopan kulttuuripääkaupungiksi vuodesta 1985 lähtien. Kulttuuripääkaupunkiohjelman avulla EU on halunnut lisätä Euroopan kansalaisten vuorovaikutusta sekä esitellä Euroopan kulttuurien rikkautta ja moninaisuutta. Valitussa kaupungissa kulttuuritoiminta kehittyy ja matkailijoiden määrä lisääntyy. Kulttuuripääkaupunki voi olla myös EU:n ulkopuolelta: esimerkiksi Norjasta kulttuuripääkaupunkina oli Bergen vuonna 2000 ja Stavanger vuonna 2008.


title: Euroopan kulttuuripääkaupunki

text: Suomesta kulttuuripääkaupunkeina ovat olleet Helsinki vuonna 2000 ja Turku 2011.


title: Carla Del Ponte

text: Carla Del Ponte (s. 9. helmikuuta 1947 Lugano, Sveitsi) on sveitsiläinen juristi ja diplomaatti. Hän toimi entisen Jugoslavian kansainvälisen rikostuomioistuimen (ICTY) pääsyyttäjänä, ja vuosina 2008-2011 Sveitsin suurlähettiläänä Argentiinassa.


title: Carla Del Ponte

text: Del Ponte syntyi italiankieliseen perheeseen Luganossa, Sveitsissä 9. helmikuuta1947. Hän on opiskellut oikeustiedettä Bernissä, Genevessä sekä Englannissa valmistuen vuonna 1972 oikeustieteen maisteriksi ("eng. Master of Laws")


title: Carla Del Ponte

text:
Valmistumisensa jälkeen hän työskenteli yksityisessä lakitoimistossa Luganossa, mistä hän muutti vuonna 1975 perustaakseen oman yrityksen.
Del Ponte puhuu italiaa, saksaa, ranskaa ja englantia.


title: Carla Del Ponte

text: Vuonna 1981 hänet nimitettiin tutkintatuomariksi, ja myöhemmin Luganon syyttäjäksi. Yleisen syyttäjän uran aikana Del Ponte hoiti petos-, rattijuopumus-, terrorismi- ja vakoiluasioita.


title: Carla Del Ponte

text: Syyttäjän uransa aikana hän ja tutkintatuomari Giovanni Falcone paljastivat yhteyden sveitsiläisen rahanpesun ja italialaisen huumekaupan välillä. Tämän johdosta tutkintatuomari Falcone murhattiin autopommi-iskussa. Del Ponte oli onnekas pelastuttuaan vahingoittumattomana Palermon kotiin kätketyn puolen tonnin räjähteen pommi-iskusta. Hänen vihamiehensä mafiassa tuntevat Del Ponten nimellä "La Puttana" ("Huora").


title: Carla Del Ponte

text: Del Ponte toimi myös Sveitsin yleisenä syyttäjänä ennen kansainvälistä uraansa.


title: Carla Del Ponte

text: Del Ponte nimitettiin elokuussa 1999 entisen Jugoslavian (ICTY) sekä Ruandan (ICTR) kansainvälisen sotarikostuomioistuimien syyttäjäksi korvaten edeltäjänsä Louise Arbour'in. Vuonna 2003 YK:n turvallisuusneuvosto päätti siirtää Del Ponten ICTR:n syyttäjän tehtävistä, korvaten hänet Hassan Bubacar Jallow'lla tehostaakseen tuomioistuimien toimintaa. Hänelle jäi vielä ICTY:n pääsyyttäjän tehtävät, jossa hän toimi tammikuuhun 2008 saakka, kunnes hänet nimitettiin Sveitsin suurlähettilääksi Argentiinan, jossa hän oli vuoteen 2011 asti.


title: Carla Del Ponte

text: Vuosina 2012-2017 hän kuului YK:n turvallisuusneuvoston kolmijäseniseen komiteaan, joka tutki Syyrian konfliktia. Del Ponte erosi komiteasta turhautuneena sen toimintaedellytyksiin.


title: Carla Del Ponte

text: Del Ponte on eronnut ja hänellä on yksi poika.


title: Kuningaspingviini

text: Kuningaspingviini ("Aptenodytes patagonicus") on pingviinilaji, joka jaetaan kahteen alalajiin ("Aptenodytes patagonicus patagonicus" ja "Aptenodytes patagonicus halli"). Lajin nimesi John Frederick Miller 1778.


title: Kuningaspingviini

text: Kuningaspingviinit voivat kasvaa 90 sentin pituisiksi ja 11–15 kilon painoisiksi, ja laji on toiseksi suurin pingviinilaji keisaripingviinin jälkeen. Kuningaspingviinin selkä on harmaa ja posket oranssit, kun keisaripingviinillä on musta selkä ja keltaiset posket. Sukupuolet ovat samanvärisiä, naaras on kooltaan hieman pienempi.


title: Kuningaspingviini

text: Kuningaspingviiniä esiintyy Etelämantereen pohjoispuolen saarilla sekä Atlantilla, Intian valtamerellä että Tyynellämerellä, ja lauhkean ja kylmän vyöhykkeen saarilla kuten Falklandinsaarilla. Suurin osa kuningaspingviineistä pesii Crozetsaarilla. Se on pesinyt myös Patagoniassa mutta nykyään se ei lisäänny Etelä-Amerikassa lainkaan. Maailman populaatio on kooltaan noin 2 miljoonaa yksilöä (vuonna 2001) ja se on kasvamassa. Lajin kanta on elinvoimainen, mutta kasvihuoneilmiön ja ihmistoiminnan vaikutuksesta lajin tulevaisuus on epävarma, samoin kuin kaikkien pingviinilajien. Kalastus ei kuitenkaan uhkaa lajia. Laji vaeltelee laajasti ja sitä tavataan muun muassa Tasmaniassa, Etelä-Afrikassa ja Etelä-Amerikan rannikoilla.


title: Kuningaspingviini

text: Pesimäpaikkoina ovat saarten tasaiset laakiot, joihin on helppo pääsy mereltä eli mieluiten loiva hiekkaranta.


title: Kuningaspingviini

text: Kuningaspingviinin lisääntymiskierto poikkeaa muista pingviineistä. Poikasen kehittyminen itsenäiseksi kestää yli vuoden ja kuningaspingviinit pesivätkin kahdesti kolmessa vuodessa. Tämän vuoksi yhdyskunnat ovat jatkuvasti asutettuina, toisin kuin keisaripingviinin. Yhdyskunnassa on eri-ikäisiä poikasia, munapesiä ja vasta pesintää suunnittelevia pareja. Poikaset myös talvehtivat yhdyskunnassa ja kokoontuvat suuriksi poikasparviksi.


title: Kuningaspingviini

text: Kuningaspingviinit eivät rakenna pesää, vaan naaras munii yhden munan, joka painaa noin 310 grammaa, ja jota molemmat puolisot hautovat jalkojensa päällä vuorotellen, yhteensä noin 55 päivää. Haudontavuoron pituus vaihtelee kuudesta kahdeksaantoista päivään. Vapaavuorossa oleva emo käy meressä syömässä. Vastakuoriutunutta poikasta emot pitävät lämpimänä jalkojensa päällä ja höyhenpuvun suojassa aina 30–40 päivän ikäisiksi, jolloin poikasen höyhenpuku on kehittynyt riittävästi pitämään sen lämpimänä. Emot myös lämmittävät poikasta vuorotellen. Tämän jälkeen poikanen liittyy poikasparveen ja emot käyvät molemmat meressä ruokailemassa ja vaeltelemassa, ja poikasen ruokinta-ajat käyvät epäsäännöllisiksi. Keskitalvella poikaset ovat yhä emoistaan riippuvaisia ja ruokintojen väli voi venähtää 3 kuukauden pituiseksi. Terveet poikaset selviytyvät jopa 5 kuukauden paastosta, mutta on tavallista, että ne menettävät paastotessaan puolet painostaan. Tästä huolimatta kuningaspingviinin poikaset selviävät äärimmäisen kylmissä oloissa, sillä niiden aineenvaihdunta alkaa polttaa lihaksiin varastoitunutta rasvaa. Rasvavarastot riittävät noin 3 kuukaudeksi, jonka jälkeen elimistö alkaa kuluttaa kehon valkuaisaineita energian tuottamiseen. Paino putoaa silloin nopeammin ja nälkäkuolema uhkaa poikasta, ellei se pian saa ruokaa.


title: Kuningaspingviini

text: Poikasen itsenäistyttyä seuraavana kesänä se lähtee vaeltelemaan ja palaa pesimään ensi kerran aikaisintaan 3 vuoden iässä. Kuningaspingviinit voivat vankeudessa elää yli 30-vuotiaiksi. Ne palaavat pesimään aina samaan paikkaan. Pesintää edeltää 4–5 viikkoa kestävä sulkasato. Paluu pesimäpaikalle on hyvin hidas


title: Kuningaspingviini

text: Kuningaspingviinit syövät kaloja, nilviäisiä ja äyriäisiä. Niiden pääravintoa ovat valokalat ("Myctophidae"). Normaali sukellussyvyys on 150–300 metriä ja enimmillään ne voivat saalistaa päivänvalossa yli 500 metrin syvyydessä. Ne saalistavat myös öisin ja ryhmänä, ja voivat olla veden alla pitkiä aikoja.


title: Aivosilta

text: Aivosilta () on aivorungossa keskiaivojen ja ydinjatkeen välissä sijaitseva aivojen osa. Muut aivorungon osat ovat väliaivot, keskiaivot ja ydinjatke, mutta väliaivoja ei aina lueta mukaan. Aivosillan kautta kulkee useita aivohermoja. Väliaivoista ydinjatkeeseen ulottuva, harmaan ja valkean aineen muodostama aivoverkosto säätelee vireystilaa ja unirytmiä. Sen tiedetään liittyvän REM-uneen, jonka puolestaan tiedetään liittyvän unen näkemiseen.


title: Jugoslavia-tuomioistuin

text: Jugoslavia-tuomioistuin (, ) on Yhdistyneiden kansakuntien turvallisuusneuvoston vuonna 1994 perustama tuomioistuin, joka käsittelee Jugoslavian hajoamissotien sotarikoksia. Jugoslavia-tuomioistuin, kuten vastaava Ruanda-tuomioistuinkin, noudattavat toimintaperiaatteiltaan toisen maailmansodan jälkeisiä Nürnbergin ja Tokion tuomioistuimia.


title: Jugoslavia-tuomioistuin

text: Tuomioistuin toimii Alankomaissa Haagin kaupungissa, ja sen pääsyyttäjä on Serge Brammertz.


title: Jugoslavia-tuomioistuin

text: Tuomioistuinta on arvosteltu siitä, että se on vapauttanut monia Jugoslavian sodissa tapahtuneisiin rikkomuksiin yleisesti syyllisinä pidettyjä henkilöitä. Näitä ovat mm kroaattiupseeri Ante Gotovina, serbipoliitikko Vojislav Šešelj, albaanien sissipäällikkö Ramuš Haradinaj ja bosniakkiupseeri Naser Orić.


title: API

text: API tai Api voi tarkoittaa ainakin seuraavia asioita:


title: Larry Graham

text: Larry Graham (s. 14. elokuuta 1946 Beaumont, Texas, Yhdysvallat) on yhdysvaltalainen basisti ja laulaja. Graham on funkmusiikin tunnetuimpia basisteja, häntä pidetään "peukutus"-tyylin kehittäjänä.


title: Larry Graham

text: Grahamin omaperäinen tyyli alkoi kehittyä, kun hän pyrki kompensoimaan rumpalin puutetta äitinsä yhtyeessä. Graham tuli tunnetuksi soittaessaan yhtyeessä Sly and the Family Stone, jossa hän hoiteli basistin roolin lisäksi myös basso-vokalistin tehtävää. Yhtye julkaisi ensimmäisen levynsä 1967, nousi huipulle vuonna 1969, mutta seuraava vuonna 1971 ilmestynyt levy oli viimeinen, jossa Graham oli mukana. Yhtyeessä syntyi riitoja esimerkiksi keulahahmon, Sly Stonen, holtittoman päihteiden käytön vuoksi. Grahamin ja Slyn henkivartijoiden välille syntyi lopulta tappelu, jonka Grahamin miehet hävisivät. Kahakan seurauksena hän poistui itsekin yhtyeestä.


title: Larry Graham

text: Graham perusti 1972 oman kokoonpanon, Graham Central Stationin, jossa oli aika ajoin vaihteleva määrä Sly & the Family Stonen jäseniä. Yhtye erottui muista funk-kokoonpanoista esimerkiksi gospel-vaikutteidensa ansiosta. Yhtyeen albumeista tunnetuin saattaa olla vuoden 1974 "Release Yourself".


title: Larry Graham

text: Graham on ollut Jehovan todistaja vuodesta 1975 ja piti siihen liittyvien velvoitteiden vuoksi pitkän levytystauon. 1990 luvulla hän kokosi Graham Central Stationin uudestaan ja oli kiertueella Earth, Wind & Fire -yhtyeen kanssa. Kiertueella hän tapasi Princen, ja näin alkoi vuosikymmenien mittainen yhteistyö.


title: Larry Graham

text: Grahamin menestynein kappale on "One in a Million You" vuodelta 1980. Se nousi R&B-listan kärkeen.


title: Larry Graham

text: 1990-luvun alusta asti Graham on tehnyt yhteistyötä Princen kanssa ja oli tämän kiertueilla 1997-2000.


title: Larry Graham

text: Graham vieraili Suomessa marraskuussa 2011.


title: Bell P-39 Airacobra

text: Bell P-39 Airacobra on Bell Aircraft Corporationin valmistama yksipaikkainen ja -moottorinen, alatasoinen hävittäjä ja hävittäjäpommittaja, joka oli yksi Yhdysvaltain pääasiallisista hävittäjäkoneista toisen maailmansodan alussa. Koneita rakennettiin 9 584. Niistä oli P39Q-mallia 4 905 kappaletta, ja näistä 3 291 lähetettiin Neuvostoliittoon Lend-Lease-ohjelman puitteissa. Useat Neuvostoliiton huippuässistä lensivät tyypillä.


title: Bell P-39 Airacobra

text: Koneen hinta oli tuolloin noin 46 000 dollaria, mikä ei sisältänyt potkuria ja radiota. Yhdysvaltojen käytössä kone oli merkittävä Uuden-Guinean ja Australian pohjoisosan puolustuksessa Japanin etenemisen pysäyttämiseksi. Muut tyypit korvasivat koneen länsiliittoutuneilla, mutta useat neuvostoliittolaiset lentäjät pitivät koneesta niin paljon, että tyyppi säilyi käytössä miltei sodan loppuun asti, vaikka laivueille tarjottiin jo suorituskykyisempiä tyyppejä. Tyypillä lentäneitä ässiä olivat muun muassa yhdysvaltalaiset William ”Bill” Fiedler, John W. Mitchell sekä neuvostoliittolaiset Aleksandr Pokryškin ja Grigori Retshkalov (56 henkilökohtaista ja 6 jaettua pudotusta).


title: Bell P-39 Airacobra

text: Bell-yhtiön pääsuunnittelija Robert J. Woods ja hänen avustajansa Harland M. Poyer näkivät 37 mm:n Oldsmobile T-9 -tykin esittelyn vuonna 1935. He päättivät suunnitella uuden hävittäjän, joka olisi aseistettu tällä tykillä. Woods myös ymmärsi voimakkaan aseen rekyylin ongelmat ja katsoi sen synkronoinnin ampumaan potkurikehän läpi liian vaaralliseksi. Hän päätyi sijoittamaan tykin koneen nokalle ampumaan potkurin navan läpi, mikä puolestaan johti moottorin sijoittamiseen rungon keskiosaan. Samalla laskutelineeksi valittiin nokkapyöräteline tuohon aikaan tavallisen kannuspyörän sijaan. Moottorista voima siirrettiin potkurille akselilla ja nokkaan sijoitetulla kierrosluvun alennusvaihteella, jonka läpi tykin putki kulki.


title: Bell P-39 Airacobra

text: Bellin prototyyppi Model 4 lensi Wright Fieldin kentällä Ohiossa 1938. Nimeksi vaihdettiin XP-39. Kone oli samalla yksi valmistajien ehdottamista moderneista hävittäjistä Yhdysvaltojen armeijan ilmavoimille. Ilmavoimat eivät tällöin vielä olleet oma puolustushaaransa. Muita olivat YP-38 eli tuleva Lockheed P-38 Lightning sekä YP-39 eli Republic Lancer, joka oli Thunderbolt-tyypin edeltäjä. Curtiss P-40 oli jo tuotannossa. XP-39:n moottori oli turboahdettu Allison V-1710-17. Teho oli rajoitettu 1 150:een hevosvoimaan. Prototyypissä ei ollut aseistusta eikä panssarointia. Suorituskyky oli hyvä nopeuden ollessa 624 km/h 6 000 metrin korkeudessa ja nousuaika 6 000 metriin viisi minuuttia.


title: Bell P-39 Airacobra

text: Kokeet paljastivat moottorin ylikuumenemisen. Ratkaisuksi kokeiltiin ahtimen ja jäähdytyksen ilmanoton ja -poiston parantamista. Ratkaisu oli öljyn kierron parantaminen. Tuulitunnelikokeissa parannuksia olivat uusi ohjaamon kuomu, öljynjäähdytyksen ilmanottojen sijoitus siipien tyveen ja moottorin ilmanoton sijoittaminen rungon yläpuolelle ohjaamon taakse. Siipien kärkiväliä lyhennettiin 55 cm ja runkoa pidennettiin 33 cm.


title: Bell P-39 Airacobra

text: Koneen rooliin hävittäjänä vaikutti puolustusajattelu, jossa arveltiin, ettei Yhdysvaltojen tarvitsisi pelätä pommituksia sijaintinsa vuoksi. Näin Bell-hävittäjän rooliksi määriteltiin maavoimien tukitehtävät sekä tärkeimmäksi periaatteeksi hyvä suorituskyky matalalla. Moottoriksi vaihdettiin ahtamaton Allison V-1710-39, teholtaan 1090 hv. Kokeilukone XP-39:n suorituskyky laski. Huippunopeus oli 600 km/h 4 500 metrin korkeudessa ja nousuaika 6 000 metriin 7 minuuttia 30 sekuntia. Koneen ketteryys kuitenkin parani ja suorituskyky matalalla oli lähes yhtä hyvä kuin alkuperäisellä prototyypillä. Huhtikuussa 1939 USAAC (Us Army Aircorps) tilasi 13 konetta ahtamattomilla moottoreilla nimellä YP-39.


title: Bell P-39 Airacobra

text: Kokeilutuotannon koneisiin tuli aseistukseksi 37 mm:n tykki sekä kaksi 12,7 mm:n ja kaksi 7,62 mm:n tahditettua konekivääriä rungossa. Tyyppinimeksi piti tulla uusi P-45, mutta poliittisista syistä kone nimettiin ”vanhaksi” P-39-tyypiksi. Ensimmäistä alatyyppiä P-39 C valmistettiin 20 kappaletta. Koneeseen vaadittiin muutoksia ajateltuja tukitehtäviä varten. Muutosten tuloksena oli alatyyppi P-39 D, joka oli ensimmäinen varsinainen massatuotantomalli.


title: Bell P-39 Airacobra

text: Natsi-Saksan uhan kasvaessa Iso-Britannia ja Ranska tarvitsivat nopeasti moderneja hävittäjiä. Bell toimitti prototyypin tiedot Britannian hankintakomissiolle, joka tilasi heti 675 konetta. Britannia myös otti Ranskan tilaukset maan antauduttua.


title: Bell P-39 Airacobra

text:
Muunnos oli nimeltään P-400. T-9-tykin tilalle oli vaihdettu 20 mm:n Hispano-Suiza-tykki. Konekivääreiksi vaihdettiin 7,7 mm Browning-aseet jollaiset olivat muun muassa Supermarine Spitfire -hävittäjässä. Britanniassa koneesta käytettiin nimitystä Airacobra I.
Moottorin tehottomuus korkealla tuli nopeasti ilmi eikä P 400 -konetta otettu laajemmin käyttöön. Osa koneista siirrettiin Guadalcanalille ja tyyppinimeksi tuli P-39-D1. 212 konetta vietiin Neuvostoliittoon; siirron aikana niistä menetettiin 54.


title: Bell P-39 Airacobra

text: Alatyypissä D-2 oli 1325-hevosvoimainen V-1710-63-moottori ja uudelleen 37 mm:n tykki. D-3 ja D-4 olivat maatukitehtäviin erityisesti muunnettuja versioita, joiden jäähdyttimet oli panssaroitu ja varustukseen kuuluivat takarunkoon sijoitetut kamerat. D-sarjan koneet olivat ensimmäisiä, joilla käytiin taisteluja.


title: Bell P-39 Airacobra

text: F-sarjasta eteenpäin erilaisia muutoksia ja parannuksia tehtiin varusteluun, polttoainesäiliöihin, potkureihin, järjestelmiin yms. Koneet nimettiin alatyypeiksi G, H, jne. M-versiossa moottori oli 1 200 hevosvoiman V-1710-63, jonka suorituskyky korkealla oli parempi. Tämän vaiheen viimeinen alatyyppi oli P-39 N, jota valmistettiin 2 095 kappaletta kolmena versiona.


title: Bell P-39 Airacobra

text: P-39 Q oli viimeinen massatuotantoversio. Tähän aikaan alaversiot nimettiin erillisellä kasvavalla numerolla Q-1, Q-2 viimeisen ollessa Q-30. Tärkeimmät muutokset olivat 7,62 mm:n siipikonekiväärien vaihto 12,7 mm:n aseisiin ja lisätty polttoainemäärä. Suurin osa vietiin Neuvostoliittoon. Tuotanto päättyi syyskuussa 1944. Yhdysvallat käytti tyyppiä vain Italiassa kahden kuukauden ajan ja sen korvasi P-47 Thunderbolt.


title: Bell P-39 Airacobra

text:
Ohjaamoa pidettiin tilavana ja yleisesti hyvin järjestettynä aseiden viritinkahvoja lukuun ottamatta.
Neuvostoliiton lentäjät pitivät sitä lämpimänä. Nokkateline tuotti hyvän näkyvyyden myös maassa ja kuomun materiaali oli korkealuokkaista. Tehokas radio edesauttoi myös yhteistyön ja taktiikan parantamista sotakokemuksen kertyessä.


title: Bell P-39 Airacobra

text: Konekiväärit ja tykki viritettiin käsikahvoilla, mikä oli raskasta. Tykki juuttui helposti jo parin laukauksen jälkeen. Useiden yksiköiden asemestarit pyrkivät korvaamaan 37 mm:n aseen 20 mm:n Hispano-tykillä, joka oli luotettava. Potkurin alennusvaihde oli herkkä vuotamaan öljyä, joka likasi ohjaamon kuomun.


title: Bell P-39 Airacobra

text: Sisäänkäynti ohjaamoon tapahtui sivuovesta eikä perinteisen siirtyvän ohjaamon kuvun kautta. Toisaalta tämä ”autonovi”-malli oli vaarallinen, mikäli lentäjä yritti hypätä koneesta; useat P-39:n lentäjät osuivat hypätessään koneen korkeusvakaajaan, jopa saaden surmansa. Neuvostoliitossa lentäjille annettiin kehotus aina jos mahdollista tekemään koneella mahalasku.


title: Bell P-39 Airacobra

text: Massan jakauma oli syynä koneen taipumukseen joutua vaaralliseen lattakierteeseen, varsinkin silloin, kun tykin ammukset olivat lopussa. Lattakierretaipumus esiintyi silloin, kun koneen nokassa ei ollut ammuksia. Tällöin koneen painopiste siirtyi vaarallisen taakse, kohti nostovoimakeskiötä. Koneella kiellettiinkin lentämästä ”sileänä” ilman lisäpainoa nokassa, mikäli koneessa ei ollut ammuksia.


title: Bell P-39 Airacobra

text: Allison V-1710 -moottorissa oli yksinopeuksinen, yksivaiheinen mekaaninen ahdin, joka oli tehottomampi kuin prototyypin turboahdin. Potkurin alennusvaihde oli herkkä öljyvuodoille. Osuma nestejäähdytykseen saattoi tuhota muutoin lentokuntoisen koneen. Useat lentäjät Tyynellämerellä totesivat, että varustettuna tehokkaalla ahtimella kone olisi ollut parempi kuin Mitsubishi A6M Reisen (Zero) -hävittäjä.


title: Bell P-39 Airacobra

text: Guadalcanalilla Britannialle tarkoitettujen mallien lentäjän happijärjestelmä ei sopinut yhteen Yhdysvaltain käyttämän kanssa. Tämä rajoitti edelleen koneen käyttöä korkealla.


title: Bell P-39 Airacobra

text: P-39 Airacobran yhdysvaltalaisen version suorituskyky oli merkittävästi huonompi kuin vastaavien eurooppalaisten tyyppien. Tämä johtui version suuremmasta painosta ja Allison-moottorin huonommasta suorituskyvystä, joka heikkeni jyrkästi yli 5 000 metrin korkeuksissa. Tämä rajoitti sen toimintamahdollisuuksia Länsi-Euroopassa ja myös Tyynellämerellä, jossa japanilaisten pommittajat saattoivat lentää P-39:n saavuttamattomissa. Aloitteen siirtyessä Tyynellämerellä Japanilta liittoutuneille koneen lyhyt toimintasäde vaikeutti aloitteellista taistelua vihollisen ilmavoimia vastaan etsimällä niitä ja tyyppi siirtyi kuljetusten saattotehtäviin ym. tukitehtäviin. USAAF:n ensimmäiset Euroopassa toimivat yksiköt varustettiinkin Spitfire-hävittäjäkoneilla. Välimerellä kone palveli saattuepartionnisaa ja aseistetuissa tiedustelutehtävissä. Italiassa konetta käytettiin vuoteen 1944 saakka. Muualla P-39 palveli Yhdysvaltain Aleuttien saarilla sekä Panaman kanavan alueella.


title: Bell P-39 Airacobra

text: Itärintamalla Airacobra kuitenkin suojasi pommittajia yläpuolelta. Taktinen tilanne ei vaatinut toimintaa korkealla. Suurin osa Neuvostoliiton käyttämistä Airacobrista lennettiin siirtokuljetuksina Siperian yli. Airacobraa käytettiin sodan lopulla pohjoisrintamalla, muun muassa viimeisessä suuressa Jäämeren ilmataistelussa 9. lokakuuta 1944.


title: Bell P-39 Airacobra

text: Yhdysvaltojen Lend-Lease-sopimuksen eli vuokraus- ja lainalain perusteella luovutettiin Neuvostoliitolle huomattavan suuri määrä tämän konetyypin yksilöitä, peräti 4 773 konetta. Nämä korvasivat paljolti Saksan aloittamassa yllätyshyökkäyksessä menetettyjä hävittäjäkoneita, joista monet olivat jo vuonna 1942 lisäksi ehtineet vanhentuneiksi.


title: Bell P-39 Airacobra

text:
Suomen ilmavoimat joutuivat vastakkain Airacobrien kanssa. Konetyyppi pärjäsi melko hyvin kun vastassa oli jo vanhentuneita suomalaishävittäjiä, kuten Moraneita, mutta Brewstereita ja Messerschmittejä vastaan Airacobra jäi melko nopeasti tappiolle. Osaava
lentäjä pystyi keskikorkeuksissa ja niiden alapuolella tasaväkiseen taisteluun Saksan parhaita hävittäjiä vastaan.


title: Bell P-39 Airacobra

text: Vuoden 1944 puolivälissä tehtiin Neuvostoliiton käytössä oleviin Airacobriin parannuksia. Q-versioiden, aina Q21:n saakka, takarungon kiertyminen ja verhouksen vääntyminen estettiin lisäämällä radio-osaston kohdalle vahvikepelti, vahvistamalla runkosalkoja, lisäämällä kaksi tukea pyrstön etumaisiin kiinnityspisteisiin ja lisäämällä kaksi vahvikelevyä rungon vasemmanpuoleiseen tukisalkoon. Q-sarjan koneisiin tehtiin myös pyrstöön muutoksia, jotka käsittivät johtoreunojen vahvistamisen, kolmannen pyrstön ja perärungon kiinnityspisteen lisäämisen, paneeleiden vahvistamisen ja lisälevyjen asentamisen saranan keskelle. Koneisiin lisättiin myös painoja, jotta painopiste muuttuisi peräpainoisesta keskemmälle konetta.


title: Bell P-39 Airacobra

text: Korjaukset tehtiin Neuvostoliiton Lentotutkimusinstituutin sekä Ilmailun ja Hydrodynamiikan Keskusinstituutin mittavien kokeiden jälkeen.


title: Bell P-39 Airacobra

text: Airacobran ongelmien korjaamiseksi Bell kehitti koneesta edelleen P-63 Kingcobra -koneen. Tämä konetyyppi ei tullut lainkaan Yhdysvaltain käyttöön, mutta sitä toimitettiin 2 400 Neuvostoliitolle.


title: Bell P-39 Airacobra

text: Hyrylän ilmatorjuntamuseossa on yksi sotasaaliiksi saatu Airacobra, jonka entisöinnissä kului vuosia. Heikki Viitanen, Miesten Maailma-Hylkyretki lappiin, 1/2011 sivut 76-81 Inkeroisiin 17. kesäkuuta 1944 laskeutuneen AAF 44-3255 -koneen siivet ja Aunuksen Ylä-Uuksusta löydetyn AAF 44-2664:n runko entisöitiin Keski-Suomen Ilmailumuseolla vuosina 1995–2000. Koneen sivuvakain ja -peräsin ovat Norjan tuntureilla tuhoutuneista koneista.


title: Bell P-39 Airacobra

text:
Varaosien puutteen vuoksi Neuvostoliitossa Leningradin alueen Lentovarikolla 1 useisiin kymmeniin P-39-koneisiin vaihdettiin Klimov M-105 P tai VK-105 - moottori. Samalla tykiksi vaihdettiin 20 mm Berezin B-20 ja konekivääreiksi 12,7 mm Berezin UB. Muualla erilaisia varustelisäyksiä, esimerkiksi radiokompassi, ja modifikaatioita tehtiin useita.
Saksalainen ässä Peter Düttmann ja useat muut pitivät moottorimuunnosta vaarallisempana kuin alkuperäistä.


title: El Doradon kansainvälinen lentoasema

text: El Doradon kansainvälinen lentoasema (, on lentoasema Bogotássa, Kolumbiassa. Se on suurin lentoasema Kolumbiassa ja maan pääasiallinen kansainvälisen lentoliikenteen portti.


title: CDex

text: CDex on Windows-käyttöjärjestelmässä toimiva CD-levyjen kopiointiin tarkoitettu tietokoneohjelma eli CD-rippausohjelma. GPL-lisenssillä julkaistava CDex on avoimeen lähdekoodiin perustuva ilmainen ohjelma. Sille on tehty Linux-klooni nimeltä LCDex.


title: CDex

text: CDex kykenee lukemaan audio-CD-levyn sisällön (CDDA-formaatti), sekä pakkaamaan ja tallentamaan sen useissa eri tiedostomuodoissa, kuten MP3 (LAME-enkoodattuna), WAV, Vorbis, AAC, VQF, APE ja FLAC.


title: CDex

text: CDex tukee myös MP3-tiedostojen ID3-kenttien automaattista täydennystä. Kappaleiden tietoja voi hakea freedbin kaltaisista CDDB-tietokannoista.


title: CDex

text: Ohjelman kielipaketit on ladattavissa erikseen valmistajan verkkosivuilla.


title: CDex

text: Vuonna 2000 version 1.30 betavaiheen jälkeen ohjelman kehitys siirtyi SourceForgen projektisivustolle ja siitä tuli samalla täysin ilmainen. Tammikuussa 2016 ohjelmalle etsittiin uusia kehittäjiä Albert L. Faberin lopetettua sen kehittämisen.


title: CDex

text: Melken kolmen vuoden tauon jälkeen kesäkuussa 2006 CDex:än julkaistiin 1.70 Beta 1 versio uusien kehitäjien toimesta.


title: CDex

text: Vuonna 2007 julkaistu GPL v3-lisenssi otettiin heti käyttöön CDex-ohjelmassa. Viimeinen nähtävillä oleva lähdekoodi on versiolle 1.70 Beta 2.


title: CDex

text: CDex-ohjelman SourceForge -projektisivusto on lopetettu kesällä 2015, heti ohjelmaversion 1,79 julkaisun jälkeen.


title: Rollins Band

text: Rollins Band on yhdysvaltalaisen laulajan ja säveltäjän Henry Rollinsin johtama rock-yhtye. Yhtyeen tyyli edustaa punk-rockia, heavy metallia ja vaihtoehtorockia, joskus tyyli lähentelee fuusiojazzia.


title: Rollins Band

text: Rollins oli laulajana punk-yhtyeessä Black Flag, jonka hajoamisen jälkeen vuonna 1986 hän perusti Rollins Bandin.


title: Ajan historia

text: Ajan historia () on Gerald James Whitrowin kirja, joka kertoo ajanlaskun ja aikakäsityksen historiasta. Kirja kertoo ihmisten aikakäsityksestä lähtien vuosituhansien päästä ja keskittyy erityisesti ajan laskemiseen ja mallintamiseen. Kirja esittelee eri aikakausina ajan mittaamiseen keksityt laitteet, mutta käsittelee myös filosofisen ja uskonnollisen vaikutuksen aiheeseen.


title: Ajan historia

text: Kirjan on suomentanut Anto Leikola. Suomennos ilmestyi Art Housen kustantamana 1999.


title: Konekirjoitus

text: Konekirjoitus tarkoittaa tiedon syöttämistä näppäimistön avulla laitteeseen, esimerkiksi tietokoneeseen tai kirjoituskoneeseen. Se on toistaiseksi yleisin tiedon syöttämistapa. Muita tapoja ovat esimerkiksi puheentunnistus ja osoitinlaitteet (esim. hiiri ja kosketuslevy).


title: Konekirjoitus

text: Tietokoneiden yhteydessä konekirjoitus voi olla osa tekstinkäsittelyä. Tietokoneessa käytettävä tekstinkäsittelyohjelma saattaa sisältää tiedon syöttämistä nopeuttavia ominaisuuksia kuten oikeinkirjoituksen tarkistin, automaattinen täydennys (AutoComplete) ja automaattinen korvaus (AutoReplace).


title: Konekirjoitus

text: Konekirjoitusnopeutta mitataan yksiköllä "merkkiä minuutissa" tai "sanaa minuutissa". Tehokkain tapa kirjoittaa on käyttää kymmensormijärjestelmää.


title: Konekirjoitus

text: Taloustiedon opettajat ry järjestää näppäilytaidon Suomenmestaruuskilpailut yläkouluille ja alakouluille. Tuloksia:


title: UNEF

text: UNEF () on Yhdistyneiden kansakuntien pääsihteeri Dag Hammarskjöldin vuonna 1956 perustama YK:n rauhanturvajoukko.


title: UNEF

text: Ensimmäisessä (ns. UNEF I) operaatiossa vuonna 1956 rauhanturvajoukkoja lähetettiin Suezille Suezin kriisin jälkiselvittelyä varten. Suomi otti tuolloin osaa joukkojen toimintaan.


title: UNEF

text: UNEF II puolestaan oli Jom kippur -sodan jälkeen vuonna 1973 Siinaille lähetetty rauhanturvajoukko.


title: Ludvig VIII (Ranska)

text: Ludvig VIII Leijona (ransk. "Louis VIII Le Lion") (Pariisi 5. syyskuuta 1187 – Montpernier (Auvergne) 8. marraskuuta 1226) oli Ranskan kahdeksas suoraan Kapeting-dynastiaan kuulunut kuningas vuosina 1223–1226.


title: Ludvig VIII (Ranska)

text: Ludvig VIII vanhemmat olivat Ranskan pitkäaikainen kuningas Filip II Augustus (1165–1223) ja hänen ensimmäinen puolisonsa Hainaut'n Isabelle (1170–1190).


title: Ludvig VIII (Ranska)

text: Ludvig seurasi isäänsä kuninkaana 14. heinäkuuta 1223. Hän oli tosin ensimmäinen Kapeting-dynastiaan kuulunut valtaistuimen perijä, jota ei ollut voideltu kuninkaaksi jo isänsä elinaikana. Filip II Augustus oli rakentanut kuningasvallasta niin vahvan ja kestävät, että hän ei kokenut tätä vaalikuninkuuteen kuuluvaa järjestälmää tarpeelliseksi. Valtakunnan herrat eivät enää kyseenalaistaneet kuninkuuden perinnöllisyyttä ja vaatineen vaalikuninkuuden palauttamista, vaan alistuivat vahvan monarkin päätöksiin. Näin feodaaliyhteiskunta oli kokenut merkittävän muutoksen kohden yhteinäisyyttä ja kansallisvaltiota.


title: Ludvig VIII (Ranska)

text: Ludvig VIII Leijonan voitelu kuninkaaksi tapahtui kuitenkin perinteen mukaan Reimsin tuomiokirkossa 6. elokuuta 1223 ja samalla kruunattiin myös kuningatar Blanka, tapaus oli harvinainen, sillä yleensä kuningattaret olivat saanet virkansa eri tilaisuudessa ja useimmiten Saint-Denisin luostarin basilikassa.


title: Ludvig VIII (Ranska)

text: Kuninkaana Ludvig jatkoi samaa politiikka kuin mitä oli harjoittanut jo hänen isänsä omalla hallituskaudellaan. Tosin suurimmat valloituksensa hän oli tehnyt jo ennen kuninkaaksi tuloaan. Kuitenkin Hän alisti Etelä-Ranskan feodaaliruhtinaita Ranskan kuninkaan alaisuuteen.


title: Ludvig VIII (Ranska)

text: Hallituskauden vaikein ja eniten energiaa vaativa tehtävä oli saattaa käytäntöön hänen 1. marraskuuta 1223 antamansa määräys, jolla hän kumosi isänsä määräyksen ja kielsi virkamiehiään ilman syytä rekisteröimästä juutalaisten antamia lainoja. Tuolloin kristittyjen ei ollut soveliasta lainata rahaa korkoa vastaan, teko oli yleensä pannanjulistuksen veroinen rikos kirkollista lakia kohtaan. Koska juutalaiset eivät olleet kristittyja, niin heitä ei voinut myöskään pannaan julistaa. Tätä epämääräistä tilannetta käyttivät vasallit ja muut lääninherrat usein hyväkseen ja toimivat omin päin suhteessa rahanlainaukseen ja juutalaisiin. Ludvigin toimenpide pyrki selventämään tätä, useinkin suuria, ristiriitoja maallisen ja kirkollisen oikeuden välille synnyttänyttä tilannetta.


title: Ludvig VIII (Ranska)

text: Valtakunnan herroista 26 tärkeintä hyväksyi kuninkaan antaman määräyksen, mutta vahva Champagnen kreivi Thibault IV kieltäytyi sitä soveltamasta. Hänellä oli oma erillissopimuksensa juutalaisten kanssa, Champagne oli vilkkaan kaupankäynnin liikenteellisten yhteyksien risteyksessä, ja takasi sopimuksella itselleen merkittävät verotulot juutalaisilta. Champagnen kreivistä tuli keskeinen hahmo taistelussa Kapetinkien dynastian kasvavaa voimaa ja valtaa vastaan ja hänen kielteinen asenteensa oli näkyvissä koko Ludvig VIII hallinnon ajan. Esimerkiksi Avignonin piirityksen aikana hän oli vasallisvelvoitteen sitomana läsnä vain vaadittavat 40 päivää, jonka jälkeen hän lähti joukkoineen kotiin.


title: Ludvig VIII (Ranska)

text: Lisänimensä Leijona hän ansaitsi aikalaisiltaan valloittamalla kilpailijoiltaan Plantagenêt-suvulta näiden läänityksiä Ranskassa; Poitoun, Saintongen, Périgordin, Angoumoisin sekä osan Borfeaun aluetta. Sotiminen harhaoppisia kataareja vastaan antoi hänelle oikeuden liittää kuninkaallisiin alueisiin Languedocin alueen, jota hän miehitti.


title: Ludvig VIII (Ranska)

text: Vuonna 1216 Englannin korkeat aateliset, paronit, kapinoivat erittäin epäsuosittua kuningas Juhana Maatonta vastaan ns. ensimmäisessä paronien sodassa. Kapinoivat paronit tarjosivat Englannin kruunua Ranskan kuninkaan Filip II Augustuksen vanhimmalle pojalle ja valtaistuimen perijälle Ludvigille. Juhana Maaton ehti kuolla, ja hänen poikansa Henrik III tuli nimetyksi kuninkaaksi ennen kuin Ludvig purjehti ja otti Englannin haltuunsa sekä julistettiin Lontoossa vuonna 1216 Englannin kuninkaaksi, vaikka häntä ei ollut kruunattu tehtävään. Vuonna 1226 hän valloitti myös Avignonin alueen.


title: Ludvig VIII (Ranska)

text: Lontoossa oli kuitenkin ollut pientä vastarintaa kun Ludvig saapui sinne. St. Paulin katedraalissa Ludvig kuitenkin suurin juhlamenoin hyväksyttiin hallitsijaksi kaikkien Lontoossa vaikuttaneiden tärkeiden henkilöiden läsnä ollessa. Useat aateliset ja joukossa myös Skotlannin kuningas kerääntyivät vannomaan uskollisuutta kuningas Ludvigille. Samana vuonna 14. kesäkuuta hän valloitti Winchesterin kaupungin ja pian oli hänellä hallussaan yli puolet Englannin kuningaskunnan alueesta. Puolentoista vuoden sodan jälkeen suuri osa Ludvigia tukeneista paroneista oli loikannut toisen osapuolen riveihin. Kun lisäksi Ludvig kärsi tappion Lincolnissa toukokuussa 1217, oli hänen luovuttava Englannin kuninkuudesta Lambethin rauhassa syyskuussa vuonna 1217, joskin hän sai luopumisestaan huomattavan rahallisen korvauksen.


title: Ludvig VIII (Ranska)

text: Englannin hallitsijoista tuon jälkeen eivät useat muutkaan kuninkaat olleet kruunattuja, esimerkiksi Edvard V ja Edvard VII, niin Ludvig voidaan hyvinkin listata Englannin virallisten kuninkaiden joukkoon.


title: Ludvig VIII (Ranska)

text: Ludvig VIII Leijona poikkesi melkoisesti edeltäjistään etenkin avioliittoasioidensa kohdalla. Hän avioitui vain kerran ja hän ei joutunut ristiriitaan paavin kanssa avioerojensa ja avioliittojensa tähden. Ludvig vihittiin avioliittoon 23. toukokuuta 1200 12-vuotiaana vuotta nuoremman Kastilian kuninkaan Alfonso Jalon ja Englannin Aliénorin tyttären Blankan (ranska. "Blanche") (4. maaliskuuta 1188–26. marraskuuta 1252) kanssa. Nuoren avioparin isovanhemmat olivat aikoinaan aviossa olleet Ranskan Ludvig VII ja Aliénor Akvitanialainen. Avioliitto olikin Akvitanian Aliénorin ajatus ja vielä vanhoilla päivillään hän kävi itse noutamassa Blankan Espanjasta Ranskan hoviin.


title: Ludvig VIII (Ranska)

text:
Tästä avioliitosta syntyi lapset, joista Kaarle isänsä kuoleman jälkeen):
Ludvig oli piirittämässä Toulousen kaupunkia, mutta kreivi Raymond VII:n vastarinta oli sitkeää. Piirityksestä näyttikin tulevan hyvin pitkäaikainen ja niin kuningas päätti jo sairaana luopua siitä ja siirtää hyökkäyksen seuraavan vuoden kesään. Hän lähti paluumatkalle Pariisiin. Tällä Auvergnen maakunnassa ja Montpensierin kaupungissa hänen oli keskeytettävä matkansa. Hän kuoli kaupungissa 8. marraskuuta 1226 punatautiin.


title: Ludvig VIII (Ranska)

text: Jo muutama päivä ennen kuolemaansa Ludvig oli, hyvänä ja uskollisena Kapetingina ja kuninkaana, huolehtinut valtakunnan tulevaisuudesta. Hän oli määränny puolisonsa Blankan sijaishallitsijaksi valtaistuimen perillisen alaikäisyyden ajaksi. Jos Ludvig VIII Leijona oli ollut ensimmäinen ei isänsä elinaikan voideltu kuningas, niin hänen poikansa oli toinen, ja sen jälkeen ei ennenaikaista voitelua enää Ranskan monarkia käyttänyt.


title: Ludvig VIII (Ranska)

text: Ludvig VIII Leijona haudattiin Ranskan kuninkaiden nekropoliin Saint-Denisin luostarin basilikaan Pariisin pohjoispuolelle.


title: Arvo Aaltonen

text: Arvo Ossian Aaltonen (2. joulukuuta 1892 Pori – 17. kesäkuuta 1949 Pori) oli suomalainen uinnin olympiamitalisti ja yrittäjä. Aaltonen oli ensimmäinen suomalainen, joka saavutti olympiamitalin uinnissa. Seuratasolla hän edusti Porin Uimaseuraa.


title: Arvo Aaltonen

text: Antwerpenin olympialaisissa vuonna 1920 Aaltonen sijoittui sekä 200 että 400 metrin rintauintikilpailuissa kolmanneksi. Hänen aikansa oli 200 metrin loppukilpailussa 3.12,2 ja 400 metrillä 6.48,0. Antwerpenin lisäksi Aaltonen osallistui myös Tukholman vuoden 1912 olympialaisiin ja 1924 Pariisin olympialaisiin. Tukholmassa Aaltonen pääsi välieriin 200 metrin rintauinnissa, Pariisissa hän ei päässyt alkueristä jatkoon. 200 metrillä Aaltonen ui parhaan aikansa vuonna 1925 (2.58,9) ja voitti viimeisen Suomen mestaruutensa vuonna 1928. Kilpaura päättyi seuraavana vuonna.


title: Arvo Aaltonen

text: Aaltonen voitti urallaan lukuisia Suomen-mestaruuksia. Hän voitti SM-kultaa 200 metrin rintauinnissa vuosina 1909, 1911–1913, 1915, 1916, 1919–1921, 1923 ja 1925–1927. Lisäksi hän voitti SM-kultaa 100 metrin rintauinnissa vuosina 1912 ja 1915–1917 sekä 400 metrin rintauinnissa vuosina 1912, 1913 ja 1915–1917.


title: Arvo Aaltonen

text: Aaltonen teki vuonna 1912 lyhyjen ratojen Suomen-ennätyksen 100 metrin rintauinnissa ajalla 1.23,1. Ennätys pysyi voimassa seuraavaan vuoteen, kunnes Vilhelm Lindgrén rikkoi sen. Hän otti myös vuonna 1912 200 metrin rintauinnin lyhyjen ratojen Suomen-ennätyksen haltuunsa, kun hän paransi Herman Cederbergin ennätystä 1,9 sekunnilla aikaan 3.04,9. Aaltonen paransi ennätystä myöhemmin kolme kertaa, viimeisimpänä aika 2.58,9 vuonna 1925. Ennätyksen rikkoi Toivo Reingoldt vuonna 1929.


title: Arvo Aaltonen

text: Nuoruudessaan Aaltonen työskenteli vesijohtoalalla eri paikkakunnilla, kunnes perusti oman vesijohtoliikkeen Poriin vuonna 1918. Vuonna 1929 hän luopui liikkeestään ja muutti Kanadaan. Aaltonen palasi 1937 Poriin ja perusti Porin Putkityö Oy:n, josta tuli myöhemmin Arvo Aaltonen Oy. Aaltonen kuoli alkukesästä 1949 sydänhalvaukseen.


title: Stanley Williams

text: Stanley Tookie Williams III (29. joulukuuta 1953 Delhi – 13. joulukuuta 2005 San Quentin) oli yhdysvaltalainen rikollinen, joka tunnettiin raa’an väkivaltaisen Crips-katujengin perustajana yhdessä Raymond Washingtonin kanssa. Vuonna 1981 hänet tuomittiin kuolemaan vuonna 1979 tehdyistä neljän ihmisen (kahdessa eri tapahtumassa) murhista.


title: Stanley Williams

text: Vankilassa Williams kieltäytyi avustamasta poliisitutkimuksia ja oli mukana useissa väkivaltaisissa vartijoita ja muita vankeja vastaan suunnatuissa hyökkäyksissä sekä pakoyrityksissä. Vuonna 1993 Williamsin ollessa kuolemansellissä San Quentinin vankilassa hänen käyttäytymisensä alkoi muuttua dramaattisesti. Hän aloitti jengienvastaisen työn ja pyysi anteeksi Cripsien perustamista. Hän oli mukana kirjoittamassa lastenkirjoja ja aloitti ohjelmia, joilla pyrittiin ehkäisemään lasten ja nuorten jengiytymistä. Vuonna 2004 sai ensi-iltansa omaelämäkerrallinen elokuva "Redemption: The Stan Tookie Williams Story", jossa pääosaa esitti Jamie Foxx.


title: Stanley Williams

text: 13. joulukuuta 2005 Williams teloitettiin myrkkyruiskeella huolimatta maanlaajuisesta kampanjasta, jolla pyrittiin Williamsin armahdukseen. Huolimatta 68 000 ihmisen allekirjoittamasta vetoomuksesta Kalifornian kuvernööri Arnold Schwarzenegger ei myöntänyt armahdusta.


title: Suhmura

text: Suhmura on Joensuun kaupunkiin kuuluva noin tuhannen asukkaan kylä. Suhmura sijaitsee Itä-Suomessa, noin 20 kilometrin päässä Joensuusta etelään.


title: Suhmura

text:
Suhmurassa on yli sadan oppilaan ala-aste ja vanhainkoti Iltarauha.
Suhmurassa on myös kaksi maatilamatkailuyritystä: Suhmuran Kievari ja Maatilamatkailu Hirvonen. Marttaliiton toiminnasta Suhmurassa vastaa Pyhäselän Suhmuran Martat.


title: Suhmura

text: Suhmura tunnetaan myös Terho A. Könösen säveltämästä ja sanoittamasta laulusta "Suhmuran Santra", joka tuli tunnetuksi Esa Pakarisen esittämänä. Laulussa Suhmura esiintyy tytön kotikylänä ja saattomatkan määränpäänä: ""Niin pitkä matka, niin pitkä matka on suatolle Suhmuraan"." Laulusta on levytetty myös englanninkielinen versio.


title: Suhmura

text: Suhmura on Herran Kansa -nimisen rekisteröidyn uskonnollisen liikkeen pääpaikka.


title: Neliökunta

text: Neliökunnalla tarkoitetaan matematiikassa kuntalaajennusta "K"/Q, joka on muotoa


title: Neliökunta

text: missä "d" on nollasta eroava rationaaliluku. Kaikki rationaalilukukunnan astetta 2 olevat laajennukset ovat tätä muotoa. Jos "d" > 0, kuntaa kutsutaan reaaliseksi neliökunnaksi, ja jos "d" < 0, imaginääriseksi neliökunnaksi.


title: Neliökunta

text:
Tarkan määritelmän mukaan formula_2 tarkoittaa kompleksilukukunnan
formula_3 suppeinta alikuntaa, joka sisältää alkion formula_4.


title: Neliökunta

text: Määritelmän mukaan formula_2 sisältää osajoukkonaan rationaalilukujen joukon formula_6, alkio formula_4 kuuluu siihen ja lisäksi joukko on suljettu peruslaskutoimitusten suhteen.


title: Neliökunta

text: Tästä seuraa, että kunta koostuu alkioista, jotka ovat muotoa


title: Neliökunta

text: missä formula_9. Kertomalla kertoimien formula_10 nimittäjät pois todetaan helposti, että voidaan valita formula_11.


title: Filip V (Ranska)

text: Filip V Pitkä (ransk. "Philippe V le Long", 1293, Lyon – 3. tammikuuta 1322, Pariisi) oli Ranskan kuningas 1316–1322 ja Kapeting-suvun 14. hallitsija. Hän oli Navarran kuningas nimellä Filip II.


title: Filip V (Ranska)

text: Filip V oli Filip IV Kauniin ja Navarran Johannan toinen poika ja Ludvig X Itsepäisen ja Kaarle IV Kauniin veli. Filipiä edelsi kuninkaana hänen veljenpoikansa Juhana I Postuumi, joka kuitenkin kuoli vain viiden päivän ikäisenä. Filipiä, joka oli ollut valtakunnan sijaishallitsija ennen Juhanan syntymää, epäiltiin yleisesti Juhanan kuoleman aiheuttajaksi.


title: Filip V (Ranska)

text: Filip V Pitkä oli hyvä strategi ja asioiden järjestelijä. Tätä näppäryyttä hän osoitti jo tultuaan sijaishallitsijaksi, mutta eritoten näistä kyvyistä oli hyötyä kuninkaaksi tulossa. Toinen näytön paikka Filipille on flaamien kanssa jatkuneiden yhteenottojen diplomaattinen sovittelu, joka päättyi rauhantekoon 2. kesäkuuta 1320. Sisäpolitiikassaan hän vahvisti eri maakuntien oikeudet, mutta samalla hän keskitti valtaa Pariisiin, jotta instituutioista tulisi entistä tehokkaampia. Hän pakotti koko valtakunnan käyttämään yhteistä rahaa, vaikka esimerkiksi Etelä-Ranskan herrat sitä kovasti vastustivat. Rahan arvon hän pyrki normalisoimaan.


title: Filip V (Ranska)

text: Vuonna 1307 Filip V Pitkä avioitui Burgundin Johannan (v. 1291–1330) kanssa. Johannasta tuli Burgundin kreivitär (v. 1315–1330) nimellä Johanna II isänsä Burgundin kreivin Othon IV:n kuoltua. Myöhemmin hänestä tuli myös Artois'n kreivitär (v. 1329–1330) hänen äitinsä Artois'n kreivittären Mahout’n kuoltua.


title: Filip V (Ranska)

text: Avioliitosta Burgundin Johannan kanssa syntyi kaikkiaan kuusi lasta:Filip V Pitkä on haudattu muiden Ranskan monarkkien ja keskeisten monarkian palvelijoiden tapaan Saint Denis'n luostarin basilikaan, jossa olevat haudat joutuivat vallankumouksen vuosina hävityksen kohteiksi.


title: Filip V (Ranska)

text: Filip V Pitkä kuoli ilman eloonjääneistä miespuolisia perillisiä. Näin vakiintunutta tapa noudattaen paronit valitsivat Ranskan uudeksi kuninkaaksi Filipin nuorimman veljen, joka hallitsi nimellä Kaarle IV Kaunis. Näin tyttäret sivuutettiin perimyksestä ja kansalliset edut tulivat esiin ranskalaisen prinssin suosimisena kruununperimyksessä.


title: Sheriffi (elokuva)

text: Sheriffi ("High Noon") on Fred Zinnemannin ohjaama lännenelokuvan klassikko vuodelta 1952. Se kertoo pikkukaupungin sheriffistä (Gary Cooper), jonka kaupunkilaiset jättävät yksin puolustautumaan kostamaan saapuvia rikollisia vastaan. Elokuva on kuvattu reaaliajassa eli sen tapahtumat kestävät 85 minuuttia niin kuin itse elokuvakin. Elokuvan muissa osissa nähdään Grace Kelly (uransa toisessa elokuvassa) ja Katy Jurado.


title: Sheriffi (elokuva)

text: John Waynen mielestä "Sheriffi" oli epäamerikkalaisin elokuva, mitä hän oli koskaan nähnyt. Elokuvan perustilanne, jossa ystävät ja naapurit hylkäävät sheriffin ja jättävät hänet yksin kohtaamaan rikolliset, kuvasi osuvasti Hollywoodin tuolloista ilmapiiriä, jolloin liberaalit ja vasemmistomieliset elokuvantekijät kokivat usein saman kohtalon. Carl Foreman sai poikkeuksellisesti kirjoittaa käsikirjoituksen, koska Gary Cooper, yksi Hollywoodin vannoutuneimmista kommunismin vastustajista, järjesti sen. Lisäksi elokuvan pääosissa oli kaksi mustalla listalla olevaa näyttelijää: Lloyd Bridges ja Howland Chamberlain. John Waynen ”vastaus” "Sheriffille" oli Howard Hawksin ohjaama "Rio Bravo" (1959).


title: Sheriffi (elokuva)

text: Elokuva valittiin vuonna 1989 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia.


title: Sheriffi (elokuva)

text: Voitetut Oscar-palkinnot:


title: Sheriffi (elokuva)

text: Oscar-ehdokkuudet:


title: Jaettu johtajuus

text: Jaettu johtajuus on toimintamalli, jossa johtamistehtävät jaetaan osiin ja niitä delegoidaan useille henkilöille. Vastuu säilyy kuitenkin varsinaisella johtajalla tai esimiehellä. Toimintamallin on todettu toimivan hyvin monimuotoisessa organisaatiossa kuten päiväkodeissa, jossa henkilöstöllä on erilaisia taitoja, joista tulee yhteisöllisen johtajuuden kautta osa kokonaisuutta.


title: Joe R. Lansdale

text: Joe R. Lansdale (s. 28. lokakuuta 1951 Gladewater) on yhdysvaltalainen kirjailija, käsikirjoittaja ja itsepuolustuslajien opettaja. Hänen tuotantonsa on laaja ja monimuotoinen, sisältäen muun muassa tieteiskirjallisuutta, kauhua, lännenkertomuksia ja dekkareita. Lansdale oli yksi 1980-luvun kauhukirjallisuuden, ja erityisesti splatterpunkiksi kutsutun äärimmäisen väkivaltaisen ja nihilistisen kauhukirjallisuuden tyylisuuntauksen, tärkeimmistä kirjailijoista. Hänet on palkittu useasti muun muassa arvostetulla Bram Stoker-palkinnolla.


title: Joe R. Lansdale

text: Myöhemmässä tuotannossaan Lansdale on keskittynyt ns. kovaksikeitettyihin dekkareihin. Landsdale sijoittaa tarinansa usein kotiseuduilleen Teksasiin ja käyttää erittäin värikästä kieltä ja hahmoja yhteiskunnallisia ja asenteellisia vääryyksiä satiirisesti käsittelevissä teoksissaan. Hänen tunnetuinta tuotantoaan on Hap ja Leonard -sarja, joka on myös suomennettu.


title: Joe R. Lansdale

text: Lansdale on myös tunnettu itsepuolustusasiantuntija. Hän omistaa oman budo-koulun kotikaupungissaan Nacogdochesissa, jossa opetus on keskittynyt Lansdalen kehittämän Shen Chuan -itsepuolustustyylin ympärille.


title: Robert I (Artois)

text: Robert I (1216 – 8. helmikuuta 1250) oli Artois’n kreivi ja Ranskan kuninkaan Ludvig VIII Leijonan ja tämän puolison Kastilian Blankan toiseksi vanhin poika ja siten kuningas Ludvig IX:n nuorempi veli.


title: Robert I (Artois)

text: Isänsä tahdon mukaisesti Robertille annettiin vuonna 1237 hallittavaksi Artois’n kreivikunta. Vuonna 1240 hän kieltäytyi paavi Gregorius IX:n ehdotuksesta pyrkiä keisariksi.


title: Robert I (Artois)

text: Robert I osallistui veljensä Ludvigin seurassa seitsemännelle ristiretkelle ja sai surmansa eräässä hyökkäyksessa Mansourahin linnoitusta vastaan vuonna 1250.


title: Robert I (Artois)

text: Robert oli naimisissa Brabantin herttua Henri II:n ja Hohenstaufen Marien tyttären Matilden (tai joskus Mahaut) kanssa. Heillä oli kaksi lasta:


title: Alphonse (Toulouse)

text: Alphonse (11. marraskuuta 1220 – 21. elokuuta 1271) oli Ranskan kuninkaan Ludvig VIII Leijonan ja hänen puolisonsa Kastilian Blankan poika.


title: Alphonse (Toulouse)

text: Alphonse oli kuningas Ludvig IX Pyhän nuorempi veli ja sai isänsä testamentin määräysten mukaisesti apanage-läänityksekseen Poitoun kreivikunnan ja osan myös Auvergnesta. Pariisin vuoden 1229 rauhan mukaisesti hän solmi avioliiton Toulousen kreivin Raymonde VII (IX) de Saint-Gillesin tyttären Jeannen kanssa vuonna 1237. Vaimonsa ja appensa kuoltua vuonna 1249 hän peri itselleen myös Toulousen kreivikunnan.


title: Alphonse (Toulouse)

text: Vuoden 1241 lopulla Alphonse joutuu vastatusten vahvan vasallinsa Hugues X de Lusignanin kanssa. Kapinoivalla vasallilla on takanaan Englannin kuninkaan Henrik III:n että myös Alphonsen oman apen Raymon VII de Saint-Gillesin tuki. Veljensä, Ludvig IX:n avustuksella hän kuitenkin voittaa kapinoitsijan ja tämän liittolaiset Taillebourgin tasitelussa 21. heinäkuuta 1242.


title: Alphonse (Toulouse)

text: Alphonse osallistui kahteen eri ristiretkeen; vuonna 1248 veljensa Ludvig Pyhän kanssa Tunisiaan tehtyyn seitsemänteen ristiretkeen ja vuonna 1270 kahdeksanteen ristiretkeen. Vuonna 1252, kun hänen äitinsä Blanka kuoli, tuli Alphonsesta yhdessä veljensä Kaarlen kanssa valtionhoitaja siksi ajaksi kun kuningas Ludvig Pyhä viipyi ristiretkellään. Tänä aikana hän osallistui ns. Pariisin rauhan neuvottelemiseen, tässä rauhassa Englannin kuningas Henrik III luopui vaatimuksistaan Ranskassa oleviin alueisiin: Normandiaan, Maineen, Anjouhun ja Poitouhun. Korvauksena ranskalaiset lupasivat olla tukematta häntä vastaan kapinoivia englantilaisia.


title: Alphonse (Toulouse)

text: Alphonse kuoli ilman jälkeläisiä paluumatkallaan kahdeksannelta ristiretkeltä 21. elokuuta vuonna 1271 mahdollisesti Italian Savonassa. Näin hänen läänityksensä palautuvat feodaalilakien ja perinteen mukaan lääninherralle, eli Ranskan kuninkaalle. Hänen Auvergnesta hallitsemaasa osaa kutsuttiin tämän jälkeen "kuninkaalliseksi Auvergnen alueeksi", kunnes se myöhemmin korotettiin herttuakunnaksi. Tätä aluetta ei siis pidä sekoittaa Auvergnen kreivikuntaan, eikä sen myöhemmän muodon Auvergnen dauphinén kanssa. Testamentillaan hän kuitenkin oli määrännyt alueisiinsa kuuluneen Venaissin kreivikunnan paavien Pyhälle istuimelle, jolle se siirtyi vuonna 1274 ja oli sen hallinnassa aina vallankumoukseen, vuoteen 1791 saakka.


title: Hiljaisuuden torni

text: Hiljaisuuden torni on zarathustralainen hautaustorni, johon kuolleiden ruumiit viedään haaskalintujen syötäväksi. Tapa johtuu siitä, että zarathustralaiset pitävät ruumiita saastuneina ja uskonnon mukaan ei ole sallittua antaa niiden saastuttaa puhtaita elementtejä, kuten tulta ja maata. Hiljaisuuden tornit ovat sallittuja ainoastaan uskonnon perinteisillä alueilla Intiassa ja Iranissa.


title: Hiljaisuuden torni

text: Iranissa tornien käyttö hautaamiseen kiellettiin lailla 1970-luvulla. Kaupungit kasvoivat, ja tarvittiin lisää maata asuntojen rakentamiseen. Intian Mumbaissa hiljaisuuden tornit ovat vielä käytössä, mutta ongelmana on korppikotkien puute. Ne ovat kuolleet ympäristömyrkkyjen johdosta, mikä on pakottanut uskonnon harjoittajat etsimään nykyaikaisempia hautaustapoja.


title: Hiljaisuuden torni

text: Nykyisin turistit voivat tutustua Iranissa hiljaisuuden torneihin, joista tunnetuin sijaitsee Yazdissa.


title: Munakas

text: Munakas on kananmunasta paistamalla valmistettu ruoka, jota kutsutaan myös omeletiksi. Munakas valmistetaan rikkomalla munan rakenne esimerkiksi haarukalla, ja munan valkuaisaineet hyydytetään rasvatulla tai tarttumattomalla paistinpannulla.


title: Munakas

text: Usein munakkaaseen lisätään ennen paistoa hiukan vettä, maitoa tai kermaa ja mausteeksi esimerkiksi suolaa ja pippuria. Munakkaan täytteeksi voidaan laittaa esimerkiksi juustoa, kinkkua tai juureksia ja vihanneksia, kuten esimerkiksi perunaa, porkkanaa, sipulia, herneitä ja tomaattia.


title: Munakas

text: Espanjalainen munakas "tortilla de patatas" tai "tortilla española" on tunnettu perinneruoka. Siihen käytetään munia, perunaa ja sipulia, ja se maustetaan suolalla ja mustapippurilla. Viipaloidut tai kuutioidut perunat ja sipulit kypsennetään hitaasti runsaassa öljyssä ja sekoitetaan munamassaan, ja munakas paistetaan miedolla lämmöllä. Toisen puolen paistamiseksi munakas käännetään esimerkiksi kattilankannen avulla.


title: Kaisa Parviainen

text: Katri ”Kaisa” Vellamo Parviainen (3. joulukuuta 1914 Muuruvesi – 21. lokakuuta 2002 Rauma) oli suomalainen keihäänheittäjä ja olympiamitalisti. Hän oli ensimmäinen olympiamitalin voittanut suomalainen naisyleisurheilija.


title: Kaisa Parviainen

text: Keihäänheiton lisäksi Parviainen saavutti menestystä myös pituushypyssä ja kilpaili myös kiekonheitossa ja kuulantyönnössä. Hän edusti seuratasolla Turun Rientoa ja Turun Urheiluliittoa. Hän paransi keihäänheiton ja pituushypyn Suomen ennätyksiä kaksi kertaa.


title: Kaisa Parviainen

text: Myös pesäpalloilussa Parviainen menestyi SM-tasolla. Pieksämäen Palloilijoita ja vuodesta 1939 lähtien Warkauden Urheilijoita edustaessaan hän selvisi joukkueineen useamman kerran SM-loppuotteluun saakka.


title: Kaisa Parviainen

text: Parviainen sai opetusministeriön myöntämän Pro Urheilu -tunnustuspalkinnon vuonna 2001.


title: 99942 Apophis

text: 99942 Apophis eli on R. A. Tuckerin, D. J. Tholenin ja F. Bernardin vuonna 2004 löytämä, arviolta 320-metrinen Maan lähelle tuleva asteroidi. Ensimmäisten havaintojen perusteella sille laskettiin noin 2,7 % todennäköisyys osua Maahan vuonna 2029. Myöhemmät havainnot pienensivät todennäköisyyttä. Apophisin pelättiin kuitenkin voivan osua noin 900 kilometrin kokoiseen painovoimareikään, jolloin se joutuisi Maan kanssa vuonna 2036 törmäykseen johtavalle kiertoradalle. Tämän takia asteroidi sai arvon 1 Torinon asteikolla.


title: 99942 Apophis

text: Lisähavaintojen pohjalta tehtyjen laskelmien mukaan asteroidi ei kuitenkaan osu painovoimareikään, ja vuoden 2036 törmäyksen todennäköisyys on noin 1:45 000, joten asteroidin Torino-luokitus laskettiin elokuussa 2006 nollaan. Toinen mahdollinen törmäysajankohta olisi vuonna 2037, mutta silloin törmäyksen todennäköisyys on alle 1:12 300 000.


title: 99942 Apophis

text:
Apophis on tällä hetkellä niin sanottu Aten-asteroidi. Termi tarkoittaa asteroideja, jotka pysyttelevät Maan radan sisäpuolella, mutta joiden radan kaukaisimman pisteen, aphelin, etäisyys Auringosta on suurempi kuin 0,983 AU. Tämä asteroidi kiertää Auringon 324 päivässä, ja se leikkaa Maan kiertoradan kahdesti jokaista kierrosta kohden.
Apophis on asteroidiksi melko kirkas pinnaltaan, sen albedo on noin 0,33, ja se lienee silikaattipitoista tyyppiä Q, jollaiset ovat tavallisia Maata lähestyvissä asteroideissa.. Spektrin perusteella se muistuttaa LL-tyypin tavallisia kondriitteja. Tästä päätellen asteroidin tiheys voisi olla 3,0–3,4 g/cm3.
Kirkkauden perusteella Apophiksen pituudeksi arvioitiin aluksi 415 metriä. NASAn infrapunateleskoopilla tehtyjen havaintojen perusteella tarkempi arvo on 250 metriä. Sen massan arvioidaan olevan 2,1 × 10 kg. Tämä arvio on melko karkea. Massa vaihtelee Binzelin 2007 mukaan välillä 1,8–4,8·10 kg, jos asteroidin läpimitta on 270 metriä.


title: 99942 Apophis

text:
Apophiksen on laskettu ohittavan maapallon 13. huhtikuuta 2029 hyvin läheltä, alle 30 000 kilometrin etäisyydeltä. Tällöin maapallon gravitaatiokenttä muuttaa asteroidin rataa siten, että siitä tulee ns. Apollo-asteroidi.
Tällä nimityksellä tarkoitetaan sellaisia asteroideja, jotka kiertävät maapallon radan ulkopuolella, mutta käyvät perihelissä ollessaan alle 1,017 AU:n etäisyydellä Auringosta.


title: 99942 Apophis

text: Aten-asteroidit on vakiintuneen käytännön mukaan nimetty egyptiläisten ja Apollo-asteroidit kreikkalaisten jumalien mukaan. Vuonna 2029 tapahtuvan radanmuutoksen johdosta tämän käytännön noudattaminen tuotti kuitenkin hankaluuksia. Kompromissina tutkijat valitsivat asteroidille egyptiläisen jumalan kreikankielisen nimen. Apophis oli kreikkalainen nimitys egyptiläisten Apep-käärmedemonille, joka on pahuuden, hävityksen ja pimeyden jumala.


title: 99942 Apophis

text:
Tähtitieteilijöiden ensimmäiset ratalaskelmat osoittivat asteroidin mahdollisesti törmäävän maapalloon huhtikuun 13. päivänä 2029. Asteroidi löydettiin kuitenkin näiden ratalaskelmien perusteella vanhemmista valokuvista ja sen rata pystyttiin laskemaan entistä tarkemmin.
Uudet laskelmat osoittivat, että törmäyksen sijasta Apophis ohittaa maan alle 30 000 km:n etäisyydeltä. Havaintoja tästä lähiohituksesta voidaan tehdä paljain silmin Intiassa, Lähi-idässä ja Euroopassa.


title: 99942 Apophis

text: Maapallon painovoimakentän vaikutusta asteroidin rataan lähiohituksen aikana ei kuitenkaan voida täysin tarkasti ennustaa. Tämä johtuu siitä, että asteroidin rataa ei tunneta toistaiseksi riittävällä tarkkuudella. Laskelmien mukaan on mahdollista asteroidin radan muuttuminen siten, että se törmäisi Maapalloon vuonna 2036. Tämä tapahtuisi, jos asteroidi osuisi vuoden 2029 ohituksen aikana halkaisijaltaan noin 600 metrin mittaiseen "avaimenreikään". Todennäköisyydeksi tälle tapahtumalle on laskettu noin 1/5000 eli 0,02 prosenttia.


title: 99942 Apophis

text: NASA on arvioinut Apophiksen törmäysräjähdyksen voimakkuudeksi 880 megatonnia, mikä vastaisi 15–25 Tsar-Bombaa. Räjähdys synnyttäisi 5–6 km:n läpimittaisen kraatterin. Tuhoalueen läpimitta olisi muutamia satoja kilometrejä. Jos asteroidi törmäisi 1000 km länteen Kalifornian rannikosta, se nostattaisi Amerikan länsirannikolle paikasta riippuen 200–330 metrin korkuisen tsunamin.


title: 99942 Apophis

text: id Softwaren kehittämä videopeli "Rage" sijoittuu maapallolle vuonna 2036, jossa Apophis on törmännyt Maahan joulukuussa 2029 aiheuttaen kataklystisen muutoksen maapallolle.Näitä lähteitä päivitetään sitä mukaa kun uutta tietoa kiertoradasta saadaan:


title: Pauli Janhonen

text: Pauli Aapeli Janhonen (20. lokakuuta 1914 Jyväskylä – 30. marraskuuta 2007 Jyväskylän mlk) oli suomalainen kilpa-ampuja ja olympiamitalisti. Hän voitti olympiahopeaa vapaakiväärikisassa (3 kertaa 40 laukausta) Lontoossa vuonna 1948 tuloksella 1 114.


title: Pauli Janhonen

text: Janhonen on ainoa ampuja, joka on voittanut MM-kultaa kolmen eri kiväärilajin asentokilpailussa: 1947 vapaakivääri, 1949 pienoiskivääri ja 1962 sotilaskivääri.


title: Pauli Janhonen

text: Janhonen oli Buenos Airesin MM-kisoissa 1949 mukana Suomen Argentiina-pokaalin voittaneessa vapaakiväärijoukkueessa, joka voitti MM-kultaa. Lisäksi hän voitti pienoiskiväärissä henkilökohtaisen kilpailun Suomen-ennätystuloksella 1 165, pystyasennon kilpailun Suomen-ennätyksellä 380 ja oli mukana voittamassa joukkuekilpailun MM-kultaa. Seuraavana vuonna Kööpenhaminan Pohjoismaiden-mestaruuskilpailuissa Janhonen voitti kaksi henkilökohtaista PM-kultaa: vapaakiväärin yhteistuloksessa ja pienoiskiväärin pystyasennossa, jonka voittotulos oli uusi Suomen-ennätys 387. Molemmissa kilpailuissa hän oli mukana myös joukkuekultaa voittaneissa Suomen joukkueissa.


title: Pauli Janhonen

text: Janhonen on vanhimpana yleisen sarjan henkilökohtaisen maailmanmestaruuden voittanut suomalaisurheilija. Hän voitti MM-kultaa sotilaskivääriammunnassa vuonna 1962 päivää vaille 48-vuotiaana.


title: Pauli Janhonen

text: Janhonen voitti 1949 Suomen-mestaruuden sotilaskiväärissä (3 × 20 laukausta) tuloksella 531 ja sotilaskiväärin polviasennossa (tulos 177) sekä makuuasennossa (tulos 189). Seuraavana vuonna hän voitti SM-kultaa vapaakiväärin makuuasennossa (tulos 390), pienoiskiväärissä (3 × 40 laukausta, tulos 1 166) ja pienoiskiväärin pystyasennossa tuloksella 382.


title: Pauli Janhonen

text: Opetusministeriö myönsi Janhoselle Pro Urheilu -tunnustuspalkinnon vuonna 2004.


title: Pyhä Ranskan Isabel

text: Pyhä Ranskan Isabel (maaliskuu 1225 – 23. helmikuuta 1270) oli Ranskan kuninkaan Ludvig VIII Leijonan ja tämän puolison Kastilian Blankan tytär sekä Ludvig IX:n ja Toulousen Alphonsen nuorempi sisar. Hän oli myös Sisilian kuninkaan Kaarlen vanhempi sisar. Hän perusti Longchampin luostarin lähelle silloista Pariisia.


title: Pyhä Ranskan Isabel

text: Jo lapsena ja nuorena eläessään Ranskan hovissa Isabel oli syvästi uskonnollinen. 26. toukokuuta 1254 antamallaan bullalla paavi Innocentius IV salli hänen pitää fransiskaanimunkkeja omina erityisinä rippi-isinään. Hän oli syvällisemmin kiintynyt fransiskaanien veljeskuntaan kuin esimerkiksi veljensä, joka myös tunsi suurta myötätuntoa tuota uskonnollista liikettä kohtaan. Isabel ei ainoastaan rikkonut annettua kihlauslupaustaan vaan kieltäytyi myös Pyhän saksalais-roomalaisen keisarin Fredrik II:n pojan, Saksan Konrad IV:n, kanssa solmittavasta avioliitosta. Näin hän sai oman tahtonsa muidenkin hyväksymäksi, myös paavi Innocentius IV:n, joka kaikesta huolimatta jatkuvasti yritti vaikuttaa Isabeliin ja saada tämän lupautumaan pysyvästi neitsyeksi ja siirtymään luostariin.


title: Pyhä Ranskan Isabel

text: Koska Isabel halusi perustaa luostarin Pyhän Klaaran köyhiensisarten sääntökunnan jäsenille, hänen veljensä Ludvig IX alkoi etsiä tarkoitukseen sopivaa aluetta vuonna 1255. Sellainen löytyikin läheltä Pariisia ja Seine-jokea, Rouvary-Catillon-metsästä. Luostarin peruskivi laskettiin 10. kesäkuuta 1256. Luostarin rakennukset olivat todennäköisesti valmiit vuoden 1259 alkupuolella, koska paavi Aleksanteri IV antoi hyväksyntänsä 2. helmikuuta 1259 uusille luostarisäännöille, jotka Isabel oli laatinut yhdessä fransiskaani-isä Mansuetysin kanssa Pyhän Klaaran sääntökunnan sääntöjen perustalle. Nämä säännöt laadittiin koskemaan ainoastaan tätä luostaria, jota kutsuttiin nimellä "Monasterium humilitatis beatae Mariae Virginis" (Siunatun Neitsyt Marian nöyryyden luostari). Luostarin paastosäännöstö ei ollut aivan yhtä tiukka ja ankara kuin Pyhän Klaaran sääntökunnan luostareiden yleisissä säännöissä. Lisäksi sisarille sallittiin omistusoikeus ja he olivat fransiskaanisen järjestelmän osa. Luostarin ensimmäinen sisar tuli Reimsin Köyhien Klaarasisarten luostarista.


title: Pyhä Ranskan Isabel

text: Isabel itse kuitenkin kieltäytyi ryhtymästä luostarin abbedissaksi eikä hän todellisuudessa koskaan ollut luostariin suljettuna. Hän kuitenkin seurasi joko vuodesta 1260 tai 1263 lähtien omassa luostarin läheisyydessä olevassa asunnossaan luostarielämän sääntöjä. Isabel ei ollut täysin tyytyväinen perustamansa luostarin ensimmäisiin luostarisääntöihin ja siksi hän hankki veljensä Ludvigin myötävaikutuksella paavi Urbanus IV:ltä uudet säännöt. Paavi hyväksyi uudistetut säännöt 27. heinäkuuta 1263. Uusissa säännöksissä muutokset koskivat lähinnä erilaisia ulkoisia juhlien viettotapoja sekä muita vähäisiä korjauksia. Myös useat saman sääntökunnan luostarit sekä Ranskassa ja Italiassa omaksuivat uudet säännöt, mutta silti ei voida väittää, että tämä sääntökunta olisi perustettu Isabelin laatimille säännöille. Säännöissä paavi Urbanus antoi Longchampin nunnille arvon ”minores inclusae”, joka liittää sääntökunnan hyvin läheisesti fransiskaanien sääntökuntaan.


title: Pyhä Ranskan Isabel

text: Isabel kuoli kodissaan Longchampissa helmikuussa 1270. Hänet haudattiin luostarin kirkkoon. Aikakauden tarinoiden mukaan vielä kahdeksan päivän kuluttua hänen ruumissaan ei ollut maatumisen merkkejä ja monia muitakin ihmeitä kerrottiin tapahtuneen hänen haudallaan. Paavi Leo X salli Longchampin luostarin juhlistaa Isabelia elokuun lopulla erikoisjumalanpalveluksella. 4. elokuuta 1637 suoritettiin Isabelin toinen hautaaminen ja silloin nunnat saivat luvan juhlistaa Isabelia kirkkolaululla ja vihdoin vuonna 1696 tämä juhlakultti sallittiin pidettäväksi 31. elokuuta kaikkialla fransiskaanijärjestön piirissä.


title: Pyhä Ranskan Isabel

text: Longchampin luostarin historiassa on useita erilaisia vaiheita. Ranskan vallankumouksen aikana se suljettiin ja vuonna 1794 tyhjää ja rappeutunutta rakennusta tarjottiin myyntiin, mutta se ei kiinnostanut ketään. Rakennelmat tuhottiin lukuun ottamatta yhtä luostarin tornia. Maa-alue liitettiin Bois de Boulognen puistometsään. Nykyisin alueella on kuuluisa ravirata.


title: Pizzeria

text: Pizzeria [pitseria] eli pitseria on ravintola, joka keskittyy lähinnä pizzoihin. Pizzojen lisäksi tuotevalikoimaan voi kuulua myös esimerkiksi kebabia, salaattia sekä pastaa.


title: Pizzeria

text:
Maailman ensimmäisen pizzerian avasi Raffaele Esposito Napoliin vuonna 1830. Se on nimeltään Pizzeria Brandi ja toimii yhä.
Ensimmäinen Pizza Margherita valmistettiin 1889 siellä vierailleen kuningatar Margheritan kunniaksi Italian lipun väreihin.


title: Pizzeria

text:
Yhdysvalloissa pizzojen myynti alkoi 1905, kun Gennaro Lombardi asensi myymälä-kahvilaansa pizzauunin ja aloitti pizzanpalojen (slice) myynnin.
Suomen ensimmäinen pizzeria oli "Giovanni Tedeschin" vuonna 1961 Haminaan perustama "Ravintola Giovanni", joka toimi 1980-luvun alkuun saakka. Seuraava tulija Suomeen oli "Adriano Vinciguerran" Lappeenrantaan 1964 perustama "Adriano Bar".


title: Pizzeria

text: Tunnettuja pizzeriaketjuja ovat muun muassa Pizza Hut, Pizza Express, Pizzataxi, Suomessa Rax Buffet, Kotipizza sekä Rosso.


title: Hiekan taidemuseo

text: Hiekan taidemuseo on Tampereella Amurin kaupunginosassa sijaitseva Suomen vanhin yksityinen taidemuseo. Sen on perustanut teollisuusneuvos ja kultaseppä Kustaa Hiekka vuonna 1931.


title: Hiekan taidemuseo

text: Kustaa Hiekka oli mukana perustamassa vuonna 1908 avattua Hämeen museota, joka oli Tampereen ensimmäinen museo. Perehtyessään museotoimintaan Hiekka alkoi pohtia, voisiko hän perustaa keräämälleen kokoelmalle oman museon. Hän hioi suunnitelmaa yhdessä ystävänsä, kihlakunnantuomari Evert Tähkäpään, kanssa. Molemmat uskoivat taiteen sivistävään vaikutukseen. Hiekka oli myös isänmaallinen ihminen, joka halusi kehittää kotimaataan ja varsinkin Tamperetta.


title: Hiekan taidemuseo

text: Museotaan varten Hiekka rakennutti Pirkankadulle tiilitalon, jonka piirsi arkkitehti Oiva Viljanen. Uusklassinen rakennus valmistui vuonna 1928, ja se oli ensimmäinen museoksi suunniteltu rakennus Tampereella. Museota ylläpitämään perustettiin vuonna 1931 Kustaa Hiekan Säätiö. Museon avajaisia vietettiin 31. lokakuuta 1931.


title: Hiekan taidemuseo

text: Hiekka asui museorakennuksen kolmannessa kerroksessa kuolemaansa (vuoteen 1937) saakka. Hän lahjoitti omaisuutensa Kustaa Hiekan Säätiölle. Myös säätiön ensimmäinen puheenjohtaja Evert Tähkäpää testamenttasi museolle oman taidekokoelmansa.


title: Hiekan taidemuseo

text: Hiekan taidemuseon monipuolisiin kokoelmiin kuuluu perinteisen kuvataiteen lisäksi huonekaluja, peilejä, kelloja, rahoja, mitaleja, hopeaa, tinaa, lasia ja kansatieteellistä esineistöä. Hiekka oli intohimoinen keräilijä, joka toi ulkomailta hyvin erikoisiakin matkamuistoja. Museon haltuun on tällä tavoin kulkeutunut samuraimiekkoja, saharauskun kuonoja ja jopa muumion käsi.


title: Hiekan taidemuseo

text: Kuvataidekokoelman pääosan muodostaa suomalainen taide, jota on 1850-luvulta nykyaikaan asti. Mukana on teoksia muun muassa Ferdinand von Wrightiltä, Hjalmar Munsterhjelmilta, Akseli Gallen-Kallelalta, Eero Järnefeltiltä, Pekka Haloselta, Hugo Simbergiltä ja Magnus Enckelliltä. Paikallisista taiteilijoista ovat edustettuina esimerkiksi Gabriel Engberg, Kaarlo Vuori ja Lennu Juvela.


title: Snoop Dogg

text: Snoop Dogg (reggae-artistina Snoop Lion, oikealta nimeltään Calvin Cordozar Broadus, Jr., s. 20. lokakuuta 1971 Long Beach, Kalifornia) on yhdysvaltalainen rap- ja reggae-artisti, näyttelijä ja musiikkituottaja. Hän on ollut yksi menestyneimmistä rap-artisteista 1990-luvun alusta lähtien. Seitsemän Snoop Doggin albumia on myynyt Yhdysvalloissa platinaa. Snoopin albumit ovat myyneet ympäri maailmaa yli 35 miljoonaa kappaletta. Vuonna 2018 hänelle omistettiin tähti Hollywood Walk of Famella. Tunnettuja kappaleita Snoop Doggilta ovat mm. "Drop It Like It's Hot", "Gin and Juice", "Who Am I (What's My Name)", "Snoop's Upside Your Head","Lay Low", "Beautiful" (Pharrellin ja Charlie Wilsonin kanssa), "The Next Episode (Dr. Dre:n ja Nate Doggin kanssa), "Signs" (Charlie Wilsonin ja Justin Timberlaken kanssa) "Sexual Eruption" ja "Sweat" (David Guettan kanssa). Snoop kuului Nate Doggin ja Warren G:n kanssa 213-nimiseen hip hop -yhtyeeseen.


title: Snoop Dogg

text: Musiikin lisäksi Snoop tunnetaan omalaatuisesta slangistaan ja elokuvaurastaan. Tunnetuimmat roolinsa hän on tehnyt elokuvissa "Training Day", "Starsky & Hutch" ja "Mä ja mun pomo". Vuonna 2006 hän esiintyi ääniroolissa animaatioelokuvassa "Arthur ja minimoit".


title: Snoop Dogg

text: Vuonna 2012 Snoop Dogg alkoi tuottaa hip hopin lisäksi myös reggaeta nimellä Snoop Lion.


title: Snoop Dogg

text: Calvin Broadus, Jr. syntyi Kalifornian Long Beachissä vuonna 1971. Hänellä on kaksi veljeä. Broadus nimettiin hänen isäpuolensa mukaan, ja hänen äitinsä antoi hänelle kutsumanimen "Snoopy". Hänen biologinen isänsä jätti perheen Broaduksen ollessa vasta 3 kuukautta vanha. DNA-testin mukaan Broadus on perimältään 71% afrikkalainen, 23% intiaani ja 6% eurooppalainen.


title: Snoop Dogg

text: Broadus oli musikaalisesti lahjakas jo nuorena. Hän lauloi ja soitti pianoa baptistikirkon kuorossa. 12-vuotiaana Broadus aloitti räppäämisen. Hän opiskeli Long Beach Polytechnic High Schoolissa, jossa hän otti usein osaa freestyle-rap-kilpailuihin. Hän muodosti ystävänsä Warren G:n ja serkkunsa Nate Doggin kanssa rap-ryhmän 213. Broadus menestyi koulussa hyvin ja oli hyvä myös liikunnassa. Hän valmistui high schoolista vuonna 1990.


title: Snoop Dogg

text: Broadus varttui naapurustossa, jossa oli paljon jengitoimintaa ja rikollisuutta. Hänellä oli työpaikka ruokakaupassa, mutta huomattuaan ystävänsä tienaavan huomattavasti enemmän myymällä huumeita, Broadus alkoi välittää crackiä. Hän alkoi liikkua myös Rollin’ 20’s Crips -katujengin kanssa. Pian hänen äitinsä talo tuli ammuskelun kohteeksi, mikä katkaisi Broaduksen välit hänen äitinsä kanssa, koska Broadus ei suostunut jättämään katuelämää vielä taakseen.


title: Snoop Dogg

text: Kolmen vuoden ajanjakso Snoopin high schoolista valmistumisen jälkeen oli kaoottinen. Snoop joutui hankaluuksiin, ja päätyi vankilaan myytyään huumeita peitetehtävissä olleelle poliisille. Vankilatoverit kehottivat Snoopia tekemään jotain järkevää, joten hän päätti ottaa musiikin tekemisen vakavasti ja jättää laittomuudet vapauduttuaan vuonna 1991.


title: Snoop Dogg

text: Warren G:n velipuoli Dr. Dre oli jo tuottanut N.W.A:n kanssa menestyneen uran. Dre sai velipuoleltaan käsiinsä mixtape-kasetin, jolla Snoop räppäsi. Dre oli vaikuttunut nuoren räppärin tyylistä ja pyysi tätä tulemaan seuraavalla viikolla käymään studiolla. Tästä alkoi hedelmällinen yhteistyö. Ensimmäisenä tuotoksena syntyi "Deep Cover" -elokuvan tunnuskappale, joka antoi esimakua kaksikon yhteistyöstä. Snoop Dogg liittyi Dren ja Marion "Suge" Knightin perustamaan Death Row Records -levy-yhtiöön, ja räppäsi huomattavassa osassa Dren debyyttisooloalbumilla "The Chronic".


title: Snoop Dogg

text: "The Chronicin" jälkeen Dr. Dre alkoi tuottaa Snoopin debyyttialbumia "Doggystyle". Snoop oli saanut itselleen nimeä, ja jo ennen esikoistaan hän oli jo hyvin tunnettu hahmo ja suosittu rap-artisti. Dren tallissa oleminen oli jo sinänsä hyvää promootiota räppärille ja tämän levylle. Ilmestyttyään albumi meni suoraan Billboard 200 -listan ensimmäiselle sijalle, ollen ensimmäinen tähän pystynyt debyyttialbumi. SoundScanin mukaan albumi oli vuoteen 2006 mennessä myynyt yli kymmenen miljoonaa kappaletta. Albumin singleistä "Gin and Juice" ja "Who Am I (What's My Name)" nousivat suuriksi hiteiksi, joita pidetään nykyisin West Coast rapin suurina klassikkoina.


title: Snoop Dogg

text: "Doggystylen" nauhoitusten aikana elokuussa 1993 Snoop pidätettiin epäiltynä erään jengiläisen, Phillip Woldermarianin ampumisesta. Snoop todettiin kuitenkin syyttömäksi, koska Snoop ajoi autoa hänen henkivartijansa McKinley Leen ampuessa tappavat ammukset. Hänet tosin vapautettiin, koska teko katsottiin itsepuolustukseksi. Ammuskelun jälkeen Snoop otti yhteyttä äitiinsä, ja he sopivat välinsä.


title: Snoop Dogg

text: Vuonna 1995 Snoop perusti levy-yhtiön Doggy Style Records. Samana vuonna rap-artisti Tupac Shakur liittyi Death Row Recordsiin, ja hänestä tuli Snoopin läheinen ystävä, ja he tekivät yhdessä musiikkia.


title: Snoop Dogg

text:
Snoop julkaisi toisen levynsä "Tha Doggfather" marraskuussa vuonna 1996. Hänellä oli erimielisyyksiä Death Row Recordsin omistajan Marion "Suge" Knightin kanssa Tupac Shakurin tultua murhatuksi syyskuussa 1996, ja Snoop päätti jättää Death Row Recordsin.
Snoop teki levysopimuksen Master P:n No Limit Recordsin kanssa, ja julkaisi sen kautta albumit "Da Game Is to Be Sold, Not to Be Told" vuonna 1998, "No Limit Top Dogg" vuonna 1999 ja "The Last Meal" vuonna 2000"."


title: Snoop Dogg

text: Vuonna 2001 Snoop esiintyi mm. elokuvissa "Training Day" ja "Mä ja mun pomo". Hän julkaisi kuudennen albuminsa "Paid tha Cost to Be da Bo$$" vuonna 2002 Capitol Recordsin kautta.


title: Snoop Dogg

text: Vuonna 2004 Snoop julkaisi albumin "". Samana vuonna hän julkaisi 213-yhtyeen kanssa albumin "The Hard Way". Seuraavana vuonna Snoop perusti tuotantoyhtiön Snoopadelic Films. Hänen kahdeksas albuminsa "Tha Blue Carpet Treatment" ilmestyi vuonna 2006.


title: Snoop Dogg

text: Vuonna 2007 Snoop määrättiin luvattoman aseen ja huumeiden hallussapidosta syyskuussa peräti viiden vuoden ehdonalaiseen ja 160 tunnin yhdyskuntapalveluun. Artistin kerrotaan itse valinneen yhdyskuntapalvelunsa muodoksi vessojen siivoamisen. Samana vuonna hän juonsi MTV Europe Music Awards -gaalan.


title: Snoop Dogg

text: Vuonna 2008 Snoop julkaisi albumin "Ego Trippin'". Seuraavana vuonna hän julkaisi albumin "Malice n Wonderland". Vuonna 2011 Snoop julkaisi albumin "Doggumentary".


title: Snoop Dogg

text:
Vuonna 2012 Snoop ilmoitti ottaneensa uudeksi taiteilijanimekseen Snoop Lion, koska hän halusi muuttaa tyylilajiaan hip hopista reggaeksi. Uuden nimen hänelle antoi rastafaripappi Snoopin vieraillessa Jamaikalla. Snoop julkaisi dokumentin "Reincarnated" vuonna 2012, joka kertoo hänen matkastaan Jamaikalle ja tutustumisestaan reggae- ja rastafarikulttuuriin. Hän julkaisi myös "Reincarnated" -nimisen reggae-albumin vuonna 2013.
Vuonna 2015 Snoop julkaisi Pharrellin tuottaman albumin "BUSH", käyttäen taas vanhaa taiteilijanimeään Snoop Dogg. Samana vuonna hän perusti kannabistuotteita myyvän yrityksen Leafs By Snoop.


title: Snoop Dogg

text: Heinäkuussa 2016 Snoop julkaisi 14. studioalbuminsa "Coolaid". Saman vuoden marraskuussa Snoop alkoi juontamaan yhdessä Martha Stewartin kanssa tosi-tv-ohjelmaa "Martha & Snoop's Potluck Dinner Party".


title: Snoop Dogg

text: Vuonna 2017 Snoop julkaisi albumin "Neva Left" ja EP:n "Make America Crip Again". EP:n nimi viittaa yhdysvaltain presidentin Donald Trumpin kampanjasloganiin "Make America Great Again". 14. joulukuuta 2017 Snoop ja Boyz II Men julkaisivat kappaleen ″Santa Claus Goes Straight to the Ghetto 2017″.


title: Snoop Dogg

text: Toukokuussa 2017 Snoop Dogg ilmoitti työskentelevänsä gospel-albumin parissa. Helmikuussa 2018 hän ilmoitti "Bible of Love" -albumin julkaisupäiväksi 16. maaliskuuta 2018. Myöhemmin helmikuussa 2018 hän julkaisi EP-levyn "220".


title: Snoop Dogg

text: Marraskuussa 2018 Snoop Doggille omistettiin tähti Hollywood Walk of Famella.


title: Snoop Dogg

text: Vuonna 1997 heinäkuussa Snoop meni naimisiin high school -aikaisen ihastuksensa Shante Taylorin kanssa. Pari haki avioeroa maaliskuussa 2004. Myöhemmin vuonna 2008 tammikuussa he kuitenkin uusivat vihkivalansa. Parilla on kolme lasta: kaksi poikaa ja yksi tytär.


title: Snoop Dogg

text: Snoop on uransa alusta lähtien ollut avoin kannabiksen käytöstään. Vuonna 2012 hän sanoi polttavansa 81 kannabissavuketta päivässä.


title: Snoop Dogg

text: Snoop Dogg on esiintynyt Suomessa viidesti, vuosina 2007 (Hartwall Areena), 2008 (Helsingin jäähalli), 2009 (Suvilahti, Helsinki), 2012 (Ruisrock, Turku) ja 2014 (Blockfest, Tampere).


title: Ola Salo

text: Ola Salo (oikealta nimeltään Rolf Ola Anders Svensson, s. 19. helmikuuta 1977 Avesta, Ruotsi) on ruotsalainen laulaja, säveltäjä ja sanoittaja. Salo tuli tunnetuksi glamrockyhtyeen The Ark laulajana ja keulakuvana, joka myös sanoitti ja sävelsi kaikki yhtyeen kappaleet.


title: Ola Salo

text: Salo vietti lapsuutensa Rottnessa Smålandissa, mutta myöhemmin hän muutti Malmöhön. Lukion jälkeen Salo opiskeli yliopistossa teoreettista filosofiaa, mutta jätti opinnot kesken omistautuakseen muusikon uralle. Hänen isänsä oli ammatiltaan pappi.


title: Ola Salo

text: Ola Salo on 18-vuotiaasta asti tiennyt olevansa biseksuaali. Jo varhain hän teki päätöksen olla avoin sen suhteen. The Arkin ensimmäisellä albumilla, "We Are The Ark" (2000), ollut kappale "Let Your Body Decide", sai median pohtimaan hänen seksuaalisuuttaan. Silloin hän päätti olla salaamatta sitä, että hänellä on ollut rakkaussuhteita sekä miesten että naisten kanssa. Seuraavalla levyllä, "In Lust We Trust" (2002), oli muun muassa kappale "Father of a Son", joka ottaa kantaa homojen adoptio-oikeuden puolesta. Hän on kertonut kirjoittaneensa kappaleet omana itsenään, ihmisenä joka pystyy rakastamaan molempia sukupuolia. Hän on sanonut: ""Useimmat ihmiset eivät ymmärrä, että joku on biseksuaali. Se laittaa ihmiset hämilleen. Homoseksuaaleihin voi sentään lyödä leiman, mutta biseksuaalit menevät yli ymmärryksen. Se on yksi niistä harmaista alueista, joita ihmisten on todella vaikea käsitellä.""


title: Ola Salo

text: Salo on sanonut elämänsä tarkoitukseksi tuntea olevansa rakastettu ja saada myös itse rakastaa. Hän pitää elämässä tärkeänä työtä, jossa voi kehittyä ihmisenä, ja josta nauttii. Salo kirjoitti The Arkin kappaleissa monelle ihmiselle tärkeästä asiasta - rakkaudesta. Vaatteensa hän suunnittelee pääasiassa itse, mutta ostaa osan käytettyinä.


title: Ola Salo

text: Ola Salo avioitui Anneli Pekulan kanssa vuonna 2009. Seuraavana vuonna pariskunnalle syntyi tytär.


title: Ola Salo

text: Salo on kuvannut The Arkia "teatraaliseksi, tarttuvaksi ja kyseenalaistavaksi". Yhtyeen nimi tulee runosta, jonka hän kirjoitti 14-vuotiaana ja joka noudattaa Nooan arkin ideaa kerätä yhteen ihmisiä ympäri maailmaa sekä pelastaa heidät elämän tylsyydeltä ja banaaliudelta. The Ark valittiin Ruotsin euroviisuedustajaksi kappaleella "The Worrying Kind" vuonna 2007. Yhtye oli yksi ennakkosuosikeista, mutta jäi sijalle 18.


title: Ola Salo

text: Salo esitti Jeesusta Malmön Oopperan musikaalissa "Jesus Christ Superstar" vuoden 2008 syksystä vuoden 2009 maaliskuuhun. Salo myös käänsi itse laulujen sanoitukset ruotsiksi.


title: Ola Salo

text: Salo oli mukana "The Voice Sverige" -ohjelmassa yhtenä valmentajana vuonna 2012.


title: Veronica Mars

text: Veronica Mars on yhdysvaltalainen Rob Thomasin luoma televisiosarja.


title: Veronica Mars

text: Yhdysvalloissa sarja sai ensi-iltansa 22. syyskuuta 2004, ja sitä esitettiin kahden tuotantokauden ajan UPN-kanavalla. Kolmas ja viimeinen tuotantokausi alkoi syyskuussa 2006 The CW -kanavalla. Se jäi sarjan viimeiseksi. Sarjan ensimmäinen jakso esitettiin Suomessa syksyllä 2005.


title: Veronica Mars

text: Sarja sijoittuu kuvitteelliseen Neptunen kaupunkiin Kaliforniassa. Tarina alkaa, kun päähenkilö, high schoolia käyvä Veronica Mars alkaa selvittää vuotta aiemmin tapahtunutta parhaan ystävänsä ja entisen poikaystävänsä siskon Lilly Kanen murhaa. Veronican isä Keith menetti murhatutkimustensa vuoksi seriffin virkansa ja toimii yksityisetsivänä. Veronica auttaa isäänsä muidenkin tapausten selvittämisessä ja ratkoo myös itse ongelmia lukiossaan.


title: Veronica Mars

text: Tunnuskappaleen "We Used to Be Friends" loi The Dandy Warhols.


title: Veronica Mars

text: Sarjassa vieraili paljon julkisuudesta tuttuja henkilöitä, esimerkiksi Paris Hilton ja useita "Huippumalli haussa" -sarjan mallikokelaita.


title: Veronica Mars

text: Sarjan alussa Veronica on 17-vuotias lukio-opiskelija, joka työskentelee isänsä Keith Marsin yksityisetsivätoimistossa. Veronican äiti jätti perheensä kun Veronican isä, Keith menetti työnsä kaupungin sheriffinä. Veronicalla ei ole ollenkaan ystäviä, ennen kuin hän auttaa uutta opiskelijaa, Wallace Fennelliä, ja heistä tulee parhaat ystävät.


title: Veronica Mars

text: Lukion alussa Veronica seurusteli parhaan ystävänsä Lilly Kanen veljen Duncanin kanssa, ja oli osa lukion suosittujen porukkaa. Kaikki muuttui kun Duncan jätti Veronican ja Lilly löydettiin kuolleena. Ensimmäinen tuotantokausi keskittyy Veronican ponnisteluihin selvittää totuus Lillyn murhasta.


title: Veronica Mars

text: Veronica rakastaa eläimiä, ja hänellä on pitbull nimeltä Back-up.


title: Olli Jokinen

text: Olli Veli Pekka Jokinen (s. 5. joulukuuta 1978 Kuopio) on suomalainen uransa lopettanut jääkiekkoilija sekä olympia- ja MM-mitalisti. Jokinen on pelipaikaltaan keskushyökkääjä. Hän edusti viimeksi Pohjois-Amerikan NHL-liigassa pelaavaa St. Louis Bluesia. Mittavan NHL-uransa ohella Jokinen on pelannut myös Ruotsin Elitserienin Södertälje SK:ssa ja Sveitsin Nationalliga A:n EHC Klotenissa.


title: Olli Jokinen

text: Jokisen ammattilaisura käynnistyi Kalevan Pallossa, jossa hän pelasi 15 runkosarjaottelua kaudella 1995–1996. Hän siirtyi seuraavaksi kaudeksi Helsingin IFK:hon, jossa hänet palkittiin kauden 1996–1997 päätteeksi Jääkiekon SM-liigan parhaalle tulokkaalle jaettavalla Jarmo Wasaman muistopalkinnolla. Los Angeles Kings varasi Jokisen NHL:ään kolmannella varausvuorolla, ja Jokinen siirtyi NHL:ään jo seuraavaksi kaudeksi. Hän pelasi Los Angelesissa kahdeksan ottelua ilman tehopisteitä, jonka jälkeen hän palasi takaisin Suomeen pelaten kauden lopun IFK:ssa. Vuodenvaihteessa Jokinen oli joukkueensa paras pistemies Suomen voittaessa jääkiekon nuorten maailmanmestaruuden, ja hän oli myös IFK:n tärkeimpiä pelaajia seuran voittaessa Suomen mestaruuden.


title: Olli Jokinen

text: NHL:ään Jokinen palasi kaudeksi 1998–1999, jolloin hän pelasi yhdeksän ottelua farmiliigassa ja 66 ottelua NHL:ssa. Kauden jälkeen Los Angeles treidasi hänet New York Islandersiin suuressa kaupassa, jossa Jokisen lisäksi Islanders sai Josh Greenin, maalivahti Mathieu Bironin ja Kingsien 1. varausvuoron. Vastavuoroisesti Kings sai maalivahti Marcel Cousineaun, Bryan Smolinskin, Zigmund Palffyn ja Islandersin neljännen kierroksen varausvuoron. Kesällä 2000 Jokinen vaihtoi jälleen maisemaa. Hän teki vapaana pelaajana sopimuksen Florida Panthersiin. Floridassa hän pelasi vuoteen 2008, ja hän oli neljän kauden ajan seuransa kapteeni. Floridassa 567 ottelua pelannut Jokinen on yhä seuran historian paras pistemies ja maalintekijä 419 tehopisteellään ja 188 maalillaan. Floridasta Jokinen myytiin kesällä 2008 Arizonan Phoenix Coyotesiin vastineeksi Nick Boyntonista, Keith Ballardista ja Phoenixin 2. kierroksen varausvuorosta. Arizonassa Jokinen viihtyi vain 57 ottelun verran ennen kuin Coyotes Maaliskuussa treidasi hänet Calgary Flamesiin vuoden 2009 kolmannen kierroksen varausvuoron kera vastineeksi Matthew Lombardista, Brandon Prustista ja seuraavan vuoden 1. kierroksen varausoikeudesta. Helmikuussa 2010 Flames treidasi Jokisen ja Prustin New York Rangersiin saaden vastineeksi Ales Kotalikin ja Chris Higginsin.


title: Olli Jokinen

text: Heinäkuussa 2014 Jokinen teki vapaana pelaajana sopimuksen Nashville Predatorsin kanssa. Jokisen peli Nashvillessä sujui heikosti hänen tehdessä 48 ottelussa tehot 3+3. Hänet vaihdettiin Toronto Maple Leafsiin 15. helmikuuta 2015.


title: Olli Jokinen

text: Suomen jääkiekkomaajoukkueessa Jokinen on saavuttanut kaksi olympiapronssia ja yhden olympiahopean, toisen sijan vuoden 2004 maailmancupissa sekä kolme MM-pronssia ja -hopeaa. Jääkiekon nuorten maailmanmestaruuden Jokinen voitti vuonna 1998. Torinon talviolympialaisissa vuonna 2006 Jokinen oli Teemu Selänteen kanssa Suomen joukkueen paras maalintekijä kuudella maalillaan, ja vuoden 2014 maailmanmestaruuskilpailuissa hän oli Suomen joukkueen kapteeni.


title: Olli Jokinen

text: Jokinen on kotoisin Kuopion Kelloniemestä ja hän aloitti kiekkoilun KalPan kaupunginosajoukkueessa nimeltään Männistön SaiPa. Joukkueen valmentajana toimi isä Matti. Hän oli ikäluokkansa parhaita koko junioriuransa ajan. Nuorempana Olli oli myös lahjakas jalka- ja lentopallossa.


title: Olli Jokinen

text: Debyyttinsä miesten tasolla Olli Jokinen teki vain 16-vuotiaana KalPan paidassa kaudella 1995–1996. Samalla kaudella hän voitti A-nuorten SM-hopeaa ja oli joukkueen parhaimpia pelaajia. Kaudeksi 1996–1997 hän siirtyi Helsingin IFK:hon yhdessä veljensä Ville Jokisen kanssa. Olli Jokinen teki tuolla kaudella läpimurtonsa kansalliseen eliittiin, ja Curt Lindström valitsi hänet Suomessa keväällä 1997 pelattuihin jääkiekon MM-kilpailuihin. Olli Jokinen teki Helsingin IFK:lle jääkiekon Suomen mestaruuden kaudella 1997–1998 ratkaisseen voittomaalin rannelaukauksellaan ratkaisevan loppuottelun jatkoajalla.


title: Olli Jokinen

text: Los Angeles Kings varasi Jokisen kolmantena vuoden 1997 NHL:n varaustilaisuudessa. Hän pelasi ensimmäiset NHL-ottelunsa jo samana vuonna, kaudella 1997–1998, mutta palasi kahdeksan pelatun ottelun jälkeen SM-liigan HIFK:hon, jossa teki 30 ottelussa 39 pistettä. Kausi oli hänen ensimmäinen täysi kautensa Pohjois-Amerikassa. Jokinen pelasi yhdeksän ottelua AHL-seura Springfield Falconsissa, mutta muuten pääasiassa Kingsin riveissä. 5. marraskuuta 1998 Jokinen saalisti uransa ensimmäisen pisteen, kun hän sai syöttömerkinnän ottelussa St. Louis Bluesia vastaan. Ensimmäisen maalinsa Jokinen teki viisi päivää myöhemmin Calgary Flamesia vastaan. Jokinen nimettiin marraskuun parhaaksi tulokkaaksi, kun hän teki kahdeksan pistettä 11 ottelussa. Kaikkiaan Jokinen pelasi 66 ottelua, joissa teki 21 pistettä.


title: Olli Jokinen

text: Kauden jälkeen Los Angeles myi Jokisen Josh Greenin, Mathieu Bironin ja ensimmäisen kierroksen varausvuoron kanssa New York Islandersiin vaihdossa Žigmund Pálffyyn ja Bryan Smolinskiin.


title: Olli Jokinen

text: Jokinen pelasi kauden Islandersissa ja teki kauden aikana uransa ensimmäisen rangaistuslaukausmaalin NHL:ssä. Jokinen pelasi kauden aikana kaikki 82 ottelua, joissa teki edellisen kauden tapaan 21 pistettä. Kauden loputtua Islanders myi Jokisen edelleen Roberto Luongon kanssa Florida Panthersiin ja sai vaihdossa Mark Parrishin ja Oleg Kvašan.


title: Olli Jokinen

text: Entiseksi lupaukseksi nimetyn Jokisen ura lähti uuteen nousuun Florida Panthersissa. Vielä kausina 2001–2001 ja 2001–2002 Jokinen ei kuulunut valmentaja Terry Murrayn suunnitelmiin ja Jokisen tilastot jäivät melko heikoiksi. Jokinen pohti palaavansa jälleen Suomen.


title: Olli Jokinen

text: Kausi 2002–2003 oli kuitenkin Jokisen läpimurtokausi. Panthersin päävalmentajaksi tuli Mike Keenan, joka lisäsi Jokisen roolia joukkueessa huomattavasti. Jokinen teki kauden aikana 36 maalia ja 65 pistettä ja pelasi uransa ensimmäisessä ssa. Jokinen nimettiin Panthersin kapteeniksi ennen tulevaa kautta 2003–2004. Jokinen oli jälleen joukkueensa tehokkain hyökkääjä tehden 26 maalia ja 58 pistettä. Jokinen sai kaikista NHL:n hyökkääjistä toiseksi eniten jääaikaa kahdella kaudella ennen työsulkua.


title: Olli Jokinen

text: NHL-kaudella 2005–2006 Jokinen jatkoi Panthersin kapteenina ja pelasi erinomaisen kauden tehden 38 maalia ja syöttäen 51. Hän pelasi 500. pelinsä 19. marraskuuta 2005 ja teki ensimmäisen hattutemppunsa 25. marraskuuta Pittsburgh Penguinsia vastaan.